text:
Coimhearsnachd air loidhne
'S e làrach-lìn air an dig daoine cruinn còmhla gus deasbaireachd a dhèanamh a th' ann an coimhearsnachd air loidhne. Mar eisimpleir, 's e coimhearsnachd air loidhne a tha ann an Doras na coimhearsnachd againn fhèin. Seo na seòrsaichean dhe choimhearsnachdan a bha am bith aig toiseach 2016:
- Bùird-bhrath, can Fòram na Gàidhlig no Am Bòrd-brath aig Acadamaidh na Gàidhlig sa Gearmailt
- Liostaichean-puist, can GAIDHLIG-A no GAIDHLIG-B.
- Lìonraidhean sòisealta, can AbairThusa, Tweets sa Ghàidhlig air Twitter agus iomadh buidheann air Facebook
- Blogaichean - gheibh thu cruinneachadh dhe fheadhainn sa Ghàidhlig air Tìr nam Blòg agus TogBlog agus aig an iris air loidhne Dàna
- Coimhearsnachdan a chum nithean a chruthachadh ann an saoghal na coimpiutaireachd aig a bheil bathar-bog conaltraidh sònraichte gus sin a chur an cèill, can Wikimedia Commons no Gnome.
Bidh cuidh dhiubh 'gan ruith le Fonndas mar an Uicipeid no le daoine phrìobhaideachd mar Fhòram na Gàidhlig agus cuid eile fo smachd chompanaidhean mòra mar Facebook is Twitter.


c: text/html

text:
- TIOTAL
- Croitearan Sgitheanach c.1900
- EXTERNAL ID
- HLH_DEWAR100_002A
- ÀITE
- An t-Eilean Sgitheanach
- SGÌRE
- An t-Eilean Sgitheanach
- LINN
- 1900an; 1910an
- NEACH-FIOSRACHAIDH
- Taigh-tasgaidh Dualchas na Gàidhealtachd
- AITHNEACHADH MAOINE
- 1573
- KEYWORDS
- Comataidh Sheirbheisean Meidigeach na Gàidhealtachd 's nan Eilean
Aithisg Dheòirich
Comataidh Dheòirich
Chaidh an dearmad seo aithneachadh san Iuchar 1912 le cur an dreuchd Comataidh Sheirbheisean Meidigeach na Gàidhealtachd 's nan Eilean.
Tha an t-ìomhaigh seo mar phàirt de thaisbeanadh air loidhne a' comharradh ceud bliadhna Chomataidh Seirbheisean Meidigeach na Gàidhealtachd 's nan Eilean, agus glè thrice thathas a' toirt iomradh air mar Chomataidh Dheòirich an dèidh a chathraiche Sir Iain Deòir BP. Chuir aithisg a' Chomataidh air dòigh an t-slighe airson a' chiad seirbheis slàinte air an t-saoghal, Seirbheis Meidigeach na Gàidhealtachd 's nan Eilean, a rinn cruth-atharrachadh air solar meidigeach agus a tha air a mheasadh mar ro-theachdaire Seirbheis Nàiseanta na Slàinte.
Cliog > an seo airson a dhol gu toiseach an taisbeanaidh.

robotstxt: allowed

filter: keep


text:
- TIOTAL
- Cuimhneachadh Cogaidh Loch Aillse
- EXTERNAL ID
- HCD01237
- ÀITE
- Rèaraig
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12804
- KEYWORDS
- cuimhneachan cogaidh, Loch Aillse
Thogadh Cuimhneachadh Cogaidh Loch Aillse bho thùs, mar a chithear anns an dealbh, aig Sgeir an Eòin, creag air taobh eile an rathaid on Loidse an Ear air snaim-rathaid an A87 agus an rathad-cùil gu Baile a' Phluic. Chaidh fhosgladh Diardaoin an 29mh dhen Dùbhlachd 1921 leis a' Bh-Uas Livingstone à Caol Loch Aillse. Tha e nis an ear air Baile Rèaraig air an A87 air a dhèanamh à clàr de mharbal geal, air an robh ainmean nan trì fichead sa h-aon a chaill am beatha anns a' Chaogadh Mhòr
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Subcategories 2
Sites 4
BBC Alba
Rinn na Gàidhlig de BBC Alba. Le fiosrachadh mu phrògraman réidio is telebhisein. Réidio nan Gaidheal mar sruthadh beò, agus tasgadan de phrògraman a chaidh seachad. Fiosrachadh agus gnìomhan do gach aois.
Eòghann MacColl
Làrach-lìn aig an dealbhadair Eòghann MacColla. Dealbhan le peansail agus le peant, le stuth ath-chuartaichte agus eile.
MG Alba
Is e dleastanas MG ALBA (ainm gnìomha Sheirbheis nam Meadhanan Gàidhlig) fo Achd Chonaltraidh 2003 dèanamh cinnteach gu bheil deagh phrògraman Gàidhlig rim faotainn airson dhaoine ann an Alba. Ann an co-bhanntachd leis a’ BhBC, tha MG ALBA air BBC ALBA, an t-seirbheis dhidseatach Ghàidhlig, a stèidheachadh.
Pròiseact Thiriodh
Stòrdàta de òrainn, sgeulachdan agus seanchas à Eilean Tiriodh, le glòr agus fiosrachadh.
Other languages 90
Na h-Ealain
Gnìomhachas
Coimpiutaireachd
Geumannan
Slàinte
Dachaigh
Naidheachdan
Cur-seachadan
Fiosrachadh agus Foghlam
Dùthchannan
Saidheans
Ceannach
Poball
Lùth-chleasannan
All Languages


text:
- TIOTAL
- Loidhnichean teileagraif sìos deas air Ceann a' Ghiùthsaich
- EXTERNAL ID
- GB1796_RAILWAYSLIDES_02_443
- ÀITE
- Ceann a' Ghiùthsaich
- SIORRACHD/PARRAIST
- PEAIRT: Blàr Athall
- NEACH-FIOSRACHAIDH
- Taigh-tasgaidh is Gaileiridh Ealan Inbhir Nis
- AITHNEACHADH MAOINE
- 11627
- KEYWORDS
- rathaidean-iarainn
treanaichean
còmhdhail
bathair
Anns an deilbh seo, chithear loidhnichean teileagraif a chaidh a leigeil le droch shìde deas air Ceann a' Ghiùthsaich air Prìomh-loidhne na Gàidhealtachd eadar Peairt is Inbhir Nis.
Chaidh Stèisean Cheann a' Ghiùthsaich air Prìomh-loidhne na Gàidhealtachd, fhosgladh le Rathad-iarainn Ceangail Inbhir Nis is Pheairt anns an t-Sultain 1863. Dhùin e ri seirbheisean bathair anns an Dàmhair 1965 ach bidh trèanaichean luchd-siubhail a' stad ann fhathast.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Highland Photographic Archive


text:
Iarrtas 'son dùnadh sgoiltean an Eilein Sgitheanaich a ghairm a-steach dhan Riaghaltas
Dh'iarr ball Gàidhealach an SNP, Daibhidh MacThòmais, gun tèid co-dhùnadh Chomhairle na Gàidhealtachd 'son sgoiltean an t-Sruthain, an Aodainn Bhàin agus a' Cnuic Bhric a dhùnadh, a ghairm a-steach gu Riaghaltas na h-Alba.
Tha a' Chomhairle airson sgoil choimhearsnachd ùr a thogail ann an Dùn Bheagain a bhiodh a' toirt a-steach nan ceithir bun-sgoiltean a th' anns an sgìre an dràsta.
Tha oifigearan a' dèanamh a-mach gum biodh na sgoilearan a' faighinn foghlaim nas fheàrr, ach tha cuid de phàrantan gu math draghail gu bheilear a' dol a dhùnadh nan sgoiltean beaga.
Bhiodh aig cuid de chloinn ri shiubhal 40 mionaid air bus chun na sgoile, agus tha pàrantan a' faireachdainn gu bheil sin cus 's tha iomagain orra cuideachd mun dòigh san deach an co-luadar a dhèanamh.
Thèid coinneamh a chumail san Aoadainn Bhàn oidhche Ardaoin 'son beachdan dhaoine fhaighinn a thaobh am bu chòir leantainn leis an t-strì 'son an sgoil aca a chumail fosgailte.


text:
Bòrd-slàinte toilichte le sanas Duidseach
Thuirt Bòrd-Slàinte na Gàidhealtachd gu bheil iad air am misneachadh leis na freagairtean a fhuair iad thuige seo à iomairt gus luchd-obrach às an Òlaind fhastadh.
Dh'innis Bòrd na Slàinte aig toiseach na mìos gun robh iad air sanasan a chur ann am pàipear-naidheachd san Òlaind ann an oidhirp luchd-obrach slàinte san dùthaich a thàladh a dh'Alba.
Thuirt am Bòrd gun robh obraichean ùra gan cruthachadh ri linn 's gu bheil iad a' leudachadh an luchd-obrach aca.
Tha duilgheadasan air a bhith aca o chionn ùine cuideachd luchd-obrach fhastadh ann an sgìrean dùthchail.
Tarraingeach
Shaoil iad, le seirbheisean adhair cunbhalach eadar Amsterdam agus Inbhir Nis, gur dòcha gum biodh an sgìre tarraingeach do luchd-obrach slàinte às an Òlaind.
Tha e coltach gun robh iad ceart is iad ag ràdh a-nise gu bheil sianair às an Òlaind air fios a chur orra bho chuir iad an t-sanas sa phàipear.
Thuirt am Bòrd-Slàinte gun robh dotair teaghlaich le eòlas air obair ann an sgìrean dùtchail nam measg, agus gu bheil iad an dòchas cuideigin a chur ann an dreuchd an ceartuair.


text:
- TIOTAL
- Litir o Bhòrd na Sgìre gu Fear-sgrùdaidh nam Bochd
- EXTERNAL ID
- Z_GB1741_R31_1_15
- ÀITE
- Sgianaid
- SGÌRE
- Tunga is Fàrr
- SIORRACHD/PARRAIST
- CATAIBH: Cinn t-Sàile MhicAoidh
- DEIT
- 11 Iuchar 1863
- LINN
- 1860an
- NEACH-FIOSRACHAIDH
- Ionad Tasglainn Ghallaibh
- AITHNEACHADH MAOINE
- 6133
- KEYWORDS
- faothachadh nam bochd
airgead
taigh nam bochd
Tunga is Fàrr
tinneas
Litir gu Fear-sgrùdaidh nam Bochd a thaobh: Coinneach MacAoidh 's a theaghlach.
Cha b' urrainn dhaibh am màl de £1 /1/- a phàigheadh. Tha an t-uachdaran air bagairt an cuid stuth a reic mura nach pàigh iad. Tha an duine air a ghleidheadh na leabaidh agus tha a bhean "on the eve of confinement."
Tha an litir ag innse mar a tha ceathrar chloinne aca agus gu bheil airgead-faothachaidh aca de 5/- gach seachdain. An urrainn don neach-sgrùdaidh am màl a phàigheadh dhaibh? Thathar ag iarraidh air freagairt cho luath 's a gheibh e an litir


text:
Daniel MacDhòmhnaill
Ainm: Daniel MacDhòmhnaill
Cò às a tha sibh?
Rugadh is thogadh mi ann an Kingston, Ontario, Canada, ach ‘s ann à Cheap Breatainn, Albainn Nuadh a tha mi a-nis agus cha chreid mi nach bi mi ann greis mhòr.
Carson a thàinig sibh gu Sabhal Mòr Ostaig?
Thàinig mi dhan t-Sabhal Mhór air iomlaid bho Oilthigh Cheap Breatainn. ‘S e Ceiltis an ceum a tha mi a’ dèanamh agus mar sin, rachadh agam air bliadhna a chur seachad thall thairis. Thòisich mi ag ionnsachadh na Gàidhlig gus am b’ urrainn dhomh fuireach am measg nan Gàidheal ann an Ceap Breatainn, mar sin ghabhainn gach cothrom airson tuilleadh Gàidhlig a thogail. Thàinig mi ann airson an dearbh adhbhair sin – comas fhaighinn ann an Gàidhlig labhairt.
Cò ris an robh e coltach a bhith seo agus a’ fuireach anns an Eilean Sgitheanach?
Bha e math fhèin a’ fuireach is ag ionnsachadh san Eilean Sgitheanach. Fiù ‘s ged an robh e a’ faireachdainn beagan iomallach an-dràsta ‘s a-rithist, bha gu leòr a’ tachairt aig a’ cholaiste no am measg nan oileanach nach tàinig sgìos orm gu tric. Feumaidh mi ag aideachadh nach robh mi cho cleachdte ris an uisge agus uaireannan, gu h-àraidh anns a’ gheamhradh, bha mi a’ smaointinn gum b’ urrainn do bheagan nas lugha dheth a bhith ann ach san fharsaingeachd chòrd e rium glè mhath a bhith a’ fuireach ann an Slèite. Bithidh mi ga ionndrainn.
Dè an cùrsa air an robh sibh?
An Cùrsa Comais.
Carson a thagh sibh an cùrsa seo?
B’ e sin an cùrsa a b’ fhèarr airson Gàidhlig a thogail nuair nach robh agam ach bliadhna a h-ionnsachadh.
An rud a b’ fheàrr mun a’ chùrsa no mu dheidhinn an t-Sabhail?
An rud a b’ fheàrr mun chùrsa, b’ e sin greis gnìomhachais. Leis a’ sin, bha cothrom agam Gàidhlig a bhruidhinn gach oidhche ‘s gach latha ann an àite eile airson trì seachdainean. ‘S buidhe dhomh gun robh mi a’ fuireach còmhla ri seann daoine aig an robh Gàidhlig mar chiad chànan ‘s iad a bha toillichte bruidhinn rium sa Ghàidhlig uair sam bith. Rinn mi adhartas mòr air tàilleabh sin. Cuideachd, bu mhath leam an clas ris an canadh iad Cànan ‘s a Choimhearsnachd. Thug sin cothrom dhomh a’ fàs eòlach air muinntir agus dualchas na sgìre. Chòrd sin rium gu mòr.
Dè na cur-seachadan a bh’ agaibh fhad ’s a bha sibh aig Sabhal Mòr Ostaig?
Bu mhath leam na dannsaichean agus na cuirmean-chiùil aig a’ Cholaiste. A bharrachd air sin, chaidh mi air gu leòr sgrìoban còmhla ris a’ bhuidheann streap agus càirdean eile. Ciamar nach b’ urrainn dhomh a bhith a-muigh ann an àite cho eireachdail ri Slèite?
Dè tha sibh a’ dèanamh a-nis?
Bha mi ag obair aig a’ Chlachan Ghàidhealach ann an Sanndraigh, Ceap Breatainn airson an t-Samhraidh is tha mi a’ feuchainn ri obair co-cheangailte leis a’ Ghaidhlig a lorg a-nis.


text:
- TIOTAL
- Steòrnabhagh
- EXTERNAL ID
- HC_PLANNING_01_030_0778
- ÀITE
- Steòrnabhagh
- SGÌRE
- Leòdhas
- SIORRACHD/PARRAIST
- ROS: Steòrnabhagh
- LINN
- 1960an
- CRUTHADAIR
- T. Kenneth MacKenzie
- NEACH-FIOSRACHAIDH
- Roinn Dealbhaidh Chomhairle na Gàidhealtachd
- AITHNEACHADH MAOINE
- 13703
- KEYWORDS
- bailtean
eileanan
ionadan
calachan
foghlam
ealain
cultar
Tha an t-ainm Steòrnabhagh a' tighinn bhon Lochlannais airson 'Steering Bay'. Is e Steòrnabhagh am prìomh bhaile ann an Eilean Leòdhais. Dh'fhàs Steòrnabhagh timcheall air an acarsaid nàdarra, far an robh còrr is 1,000 bàta stèidhichte nuair a bha sgadan pailt anns na 1800an. Is e fear de na h-acarsaidean nàdarra as fheàrr sna h-eileanan siar. Tha bàtaichean iasgaich ann an Steòrnabhagh fhathast agus is e Steòrnabhagh am port airson na h-aiseig gu tìr-mòr. Tha port-adhair beag ann air iomall a' bhaile cuideachd far a bheil seirbheisean làitheil ann gu tìr-mòr agus do dh'eileanan eile. Tha grunn bhùithtean agus goireasan spòrs suidhichte ann an Steòrnabhagh cho math ri campus nursaidh Oilthigh Shruighlea agus Colaisde a' Chaisteil, a tha na phàirt de dh'Institiùd OGE nam Mìle Bliadhna. Thèid Fèis Ceilteach Innse Ghall a chumail ann gach bliadhna ann an gàrraidhean Colaisde a' Chaisteil agus bidh còrr is 10,000 duine a' tighinn don eilean air a shon. Tha an t-ionad ealain An Lanntair cuideachd stèidhichte ann an Steòrnaghabh far a bheil coimhearsnachd ealain bheòthail is chruthachail


text:
Ann
an 1990-91 chum Comhairle Roinn Strath Chluaidh, mar a bh’ann an uair sin, co-labhairt
ann an taigh-òsda Stonefield Castle, anns an Tairbeart, Loch Fìne, do’n d’thug
iad cuireadh do dhaoine bho na h-uile ceàrnaidh do Earraghàidheal aig a robh
ùidh ann a bhith cuir air bhonn Co-Roinnean Gàidhlig. Goirid an déidh sin chaidh
coinneamhan a chumail anns gach sgìre a dh’fhaicinn dé cho cothromach ‘sa bha
seo agus an gabhadh e dheanamh.
Chum sinne coinneamh ann an sgoil an t-Sàilean aig an robh dà fhichead duine an làthair agus, ann an lorg sin, chaidh Co-Roinn Ghàidhlig Mhuile agus Idhe a stéidheachadh. Chaidh Co-Roinnean cuideachd a stéidheachadh ann an Ceann Tìre, Còmhal, Eileanan Bhòid, Ìle, Diùra, Collasa, Tiriodh agus Colla, agus ann am Meadhon-Earraghàidheal agus Lathurna.
‘Se priòmh amas na Co-Roinnean iòmhaigh na Gàidhlig agus cultair na Gàidhlig àrdachadh anns gach sgìre.
Tha taic airgiod mu thimchioll air £1000 gu £1500 air fhaighinn bho Chomhairle Earraghàidheal agus Bhòid a h-uile bliadhna.
We are a membership organisation, with close to 100 members, who support our aims and priorities. The Partnership is a registered charity (SCO23080) and a Company Limited by Guarantee in Scotland (Registration Number 280109). We welcome new members at any time.


text:
Fianais ga h-iarraidh air co-dhùnadh ghunnaichean
Chaidh iarraidh air Àrd-Chonstabal Phoileas na h-Alba fiosrachadh a fhuair am measadh cunnairt air an deach an co-dhùnadh leigeil le oifigearan poilis air Ghàidhealtachd gunnaichean a ghiùlain fhoillseachadh.
Tha gu bheil oifigearan armaichte air sràidean na sgìre gu cunbhalach air dragh a chur air mòran dhaoine.
Tha BPA an Eilein Sgitheanaich, Loch Abar agus Bhàideanaich, Daibhidh MacThòmais, air sgrìobhadh gu Sir Stephen House, 's e ag iarraidh air am fiosrachadh a dh'innis do na Poilis gun robh adhbhar gunnaichean a ghiùlain air Ghàidhealtachd fhoillseachadh.
"Bha dragh orm nuair a chunnaic mi an dealbh sna pàipearan an-diugh sa mhadainn, de thriùir oifigearan air an armachadh le dagannan ri an cruachain, le nòta ag ràdh gun robh dithis eile cuideachd air sràidean Inbhir Nis aig an aon àm," thuirt Mgr MacThòmais.
"'S e an tuigse a bh' agamsa gur e àireamh glè bheag de dh'oifigearan a th' air an armachadh fad an t-siubhail. Dithis 's dòcha, air Ghàidhealtachd, sin a bha dùil agamsa.
Dearbhadh
"Mar sin, tha dragh orm ma tha còignear ann a-niste.
"Saoilidh mi gum feum Sir Stephen House dha-rìribh a-niste dearbhadh dhuinn gun gabh an co-dhùnadh seo fhìrinneachadh.
"Ma tha am measadh cunnairt a' sealltainn gu bheil cunnart ann dha-rìribh dhan phoball, a dh'fheumas freagairt sa bhad bho oifigearan armaichte, cuiridh mise taic ris a' cho-dhùnadh," thuirt e.
Thuirt na Poilis roimhe gur e na bha de ghunnaichean air an clàradh aig daoine air Ghàidhealtachd a thug orra an co-dhùnadh a dhèanamh.
Tha am poileasaidh an sàs air feadh gach sgìre de dh'Alba bho thàinig am feachd nàiseanta gu bith sa Ghiblean an-uiridh.


text:
Còmhraidhean a' dol aig Comhairle na Gàidhealtachd
Tha còmhraidhean a' leantainn feuch aonta a ruighinn mu bhuidhinn-riaghlaidh ùr Chomhairle na Gàidhealtachd.
'S iad na neo-eisimeilich a' bhuidheann as motha às dèidh an taghaidh Diardaoin.
Fhuair iadsan 28 ball (-5), an SNP 22 (+3), na Lib Deamaich 10 (-4), na Tòraidhean 10 (+10), na Làbaraich 3 (-5) agus na h-Uainich 1 (+1).
Tha dùil gun tèid Mairead NicDhàibhidh a thaghadh às ùr mar cheannard nan neo-eisimeileach.
Tha dùil cuideachd gum bi Maxine Nic a' Ghobhainn a-rithist os cionn sgioba an SNP.
'S iad na neo-eisimeilich a bha os cionn na Comhairle san dà bhliadhna mu dheireadh.
Ron sin b' e co-bhanntachd eadar an SNP, na Lib Deamaich is na Làbaraich a bha a' riaghladh.
Thàinig a' cho-bhanntachd gu ceann nuair a thuirt na Lib Deamaich nach b'urrainn dhaibh obrachadh còmhla ris an SNP tuilleadh.


text:
"Bi sgiobalta" 'son ticeadan HebCelt
Tha coltas ann gun tèid an ìre mhath a h-uile ticead airson Fèis Cheilteach Innse Gall na bliadhna seo a reic.
'S e Runrig a bhios a' faighinn prìomh àite na bliadhna seo, agus tha sin air ùidh mhòr a thogail leis gun tuirt iad nach eil iad an dùil an còrr de chlàran stiùdio a thoirt a-mach, ged a dh'fhaodadh iad fhathast cluiche beò.
Agus tha an Fhèis gu bhith ann am meadhan samhraidh thrang dha rìribh airson baile Steòrnabhaigh.
"Tha sinn air a bhith a' reic thiceadan bho thoiseach na bliadhna, agus tha sinn a' tighinn faisg air iad uile a reic a dh'aithghearr," thuirt Murchadh MacIllinnein, fear de stiùirichean na Fèise.
"So 's e a' chomhairle a bheirinn do dhuine sam bith nach eil air ticeadan a cheannach a bhith gu math sgiobalta.
"Tha sinn cho toilichte, air a' bhliadhna shònraichte a bh' aig Runrig, gu bheil iad againn.
"Tha iadsan a' dèanamh turais air feadh na Roinn Eòrpa am-bliadhna, 's tha sinne gu bhith mar phàirt den turas shònraichte a tha sin.
"Dha-rìribh, tha iadsan a' dèanamh diofair mhòr dhan reic againn.
"Mar a tha an fhèis air fàs, tha sinn air a bhith a' leudachadh timcheall na fèise air an iomall 's ann am meadhan a' bhaile, a' dol a-mach dha na coimhearsnachdan airson gum bi cùisean a' tachairt tron là, agus anns a' Ghearraidh Chruaidh, tron t-seachdain bho thòisicheas an fhèis Diardaoin a tha sin.
"Bidh rudan againn mar siorcas, 's bidh stàlaichean bìdhe is ciùird is rudan mar sin.
"Rudan a tha tarraingeach dha luchd-tadhail a bhios a' tighinn dhan eilean, 's dòcha 'son a' chiad turais, agus bheir sin dhaibh beagan blais den bhiadh a tha sna h-eileanan, agus cuideachd tha e math airson coinneachadh dhaoine.
"Tha sinn a' faicinn feadhainn a' tighinn air ais dhan eilean a h-uile samhradh, agus tha teaghlaichean a bhuineas dhan eilean a' coinneachadh ri caraidean nach fhaca iad 's dòcha bhon fhèis mu dheireadh," thuirt e.


text:
Ballachan mara gan càradh air Ghàidhealtachd
21 An Dùbhlachd 2012 Ùraichte aig Ùraichte aig
Tha Comhairle na Gàidhealtachd a' cur phlanaichean ri chèile airson ballaichean dìon agus callaidhean air a' chosta a chàradh às dèidh dhaibh a bhith air am milleadh ann an stoirm air an deireadh-sheachdain a chaidh.
Chan eil coltas ro mhath air an t-sìde airson deireadh na seachdain seo tighinn nas motha ge tà, agus tha an t-ùghdarras ionadail ag ràdh gu bheil iad ag ullachadh mu choinneimh barrachd cron a dh'fhaodadh a bhith air na costaichean an ceann beagan làithean.
Tha tuilleadh aig Doneil MacLeòid.


text:
- TIOTAL
- Port Ma Cholmaig
- EXTERNAL ID
- GAIRLOCHM_466
- ÀITE
- Port Mo Cholmaig
- SGÌRE
- Manachainn Rois
- SIORRACHD/PARRAIST
- ROS: Tairbeart
- NEACH-FIOSRACHAIDH
- Taigh-tasgaidh Dualchas Gheàrrloch
- AITHNEACHADH MAOINE
- 5694
- KEYWORDS
- tràighean gainmhich
bailtean
naoimh
bailtean eachdraidheil
cladhadh àrsaidh
Dealbh-camara de Phort Ma Cholmaig air oirthir an ear siorrachd Rois is Chrombaigh.
'S e Port Ma Cholmaig baile beag brèagha na laighe air cost a tuath Rubha an Tairbeirt, 9 mìle an ear air Baile Dhùbhthaich.
Le eachdraidh fhada, tha an sgìre air a bhith na àite-còmhnaidh bho, co-dhiù, Linn an Umha, mar a tha fianais bho òtraichean slige ag innse dhuinn. Tha cuideachd broch Linn an Iarainn an iar air a' bhaile. Tha fianais ann a tha a' toirt a' chreids gur dòcha gun do thog na Ròmanaich dùn beag còmhnaidh ann am Port Ma Cholmaig. Tha deilbh-camara air an togail bhon adhar air comharraidhean bàrra a nochdadh a tha a' sealltainn crò mòr le dìg mun cuairt air agus a mheadhan far an robh eaglais na paraiste a bh' ann.
An-diugh tha iad a' dèanamh cladhadh àrsaidheil ann am Port Ma Cholmaig, fear den fheadhainn as motha san dùthaich. Lorgadh a' chiad mhanachainn Chruithneach sa bhaile agus tha iad den bheachd gur ann bho 500 AD a tha i.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Gairloch Heritage Museum


text:
- TIOTAL
- Stèisean Bhlàr Athall bhon tuath, 1953
- EXTERNAL ID
- PC_HRS_STATIONS_001_174
- ÀITE
- Blàr Athall
- SGÌRE
- A' Ghàidhealtachd / Siorrachd Pheairt; Garbhchrìochan Pheairt
- SIORRACHD/PARRAIST
- PEAIRT: Blàr Athall
- DEIT
- 1953
- LINN
- 1950an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26905
- KEYWORDS
- stèisean rathaid-iarainn
stèiseanan rèile
Seo sealladh de Stèisean Bhlàr Athall bhon tuath, a chaidh a thogail ann an 1953.
Dh'fhosgail Stèisean Bhlàr Athall air a' phrìomh-loidhne eadar Peairt is Inbhir Nis anns an t-Sultain 1863. Bha ainm an stèisein air a litreachadh mar 'Blair Athole' (seach Blair Atholl) an toiseach fad beagan bhliadhnaichean. Dhùin an stèisean ri seirbheisean bathair anns an t-Samhain 1966 ach bidh trèanaichean luchd-siubhail a' stad ann fhathast..


text:
- TIOTAL
- Togalach Alasdair Ghrannd ann an Caol-shràid Baron Taylor, Inbhir Nis
- EXTERNAL ID
- GB1796_GRANT_979_65_PHOTO_003
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- NEACH-FIOSRACHAIDH
- Taigh-tasgaidh is Gaileiridh Ealan Inbhir Nis
- AITHNEACHADH MAOINE
- 11595
- KEYWORDS
- fìdhlearan
fidheall
a' fìdhlearachd
slatan-iasgaich
iasgach
iasgairean
B' ann à Battangorm, Drochaid Chàrr a bha Alasdair Grannd (1856 - 1942) agus 's ann à sin a fhuair e am far-ainm aige - 'Battan'. B' ann nuair a bha e na bhalach a thàinig e faisg air an dà rud a b' fheàrr leis na bheatha - a' fìdhlearachd agus ag iasgach. Dh' fhàs e anabarrach math anns na dà dhiubh; mar iasgair ann a bhith ag innleachadh slat-iasgach ris an canar 'Grant Vibration Rod', agus mar fhìdhlear agus e na cheannard air Comann Gàidhealach Srath-spè agus Ruidhle airson cha mhòr dà fhichead bliadhna agus cuideachd ann a bhith ealanta ann an dèanamh fhidhealan. Cuideachd, dh'innlich e fìdheall a bha cruinn ris an canar 'Rondello'. Chithear eisimpleirean de shlat-iasgaich, fidheall agus Rondello Alasdair Ghrannd ann an Gailearaidh Ealain agus Taigh-tasgaidh Inbhir Nis.
Anns a' Chèitean 1887 ghluais Grannd gnìomhachas nan slat-iasgaich agus acfhainn à Drochaid Chàrr gu Inbhir Nis, an toiseach aig Togalaichean Ghleann Albainn, Sràid Young. Ghluais e bho sin na b' fhaide air adhart gu togalach aig 7 Baron Taylor's Lane a bha a' toirt a-steach gobha copair agus tiona agus togalach gruagaire agus an gnìomhachas slat-iasgaich agus acfhainn. 'S dòcha gur e Mgr Grannd nuair a bha e na b' òige a tha na sheasamh taobh a-muigh an doras aghaidh (meadhan na deilbh)
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Highland Photographic Archive


text:
- TIOTAL
- Loch Asainte agus A' Chuinneag bhon rathad bho Loch an Inbhir gu Luirg
- EXTERNAL ID
- PC_PWG_POSTCARDS_022
- ÀITE
- Loch an Inbhir
- SGÌRE
- Asaint
- SIORRACHD/PARRAIST
- CATAIBH: Asaint
- LINN
- 1940an; 1950an
- NEACH-FIOSRACHAIDH
- PFW Grant
- AITHNEACHADH MAOINE
- 29682
- KEYWORDS
- cairtean-puist
lochan
coiseachd nam beann
Tha a' chairt-phuist seo a' sealltainn Loch Asainte agus a' Chuinneag bhon rathad eadar Loch an Inbhir agus an Luirg ann an Cataibh an iar thuath. 'S e aon de na monaidhean mòra ann an sgìre Asainte a tha anns a' Chuinneag. Tha trì dromannan oirre a tha a' tighinn ri chèile ann an cumadh Y, le binnean na Sàil Ghairbh (808m), na Sàil Guirm (776m) agus Spidean Còinnich (764m). Le sreath caol de chlach-èite Chambrianaich air mullach nam binnean an ear, 's e clach-ghainmhich Thoirbheartan air Gneiss Leòdhasach a th' anns an t-sreath bheanntan fhèin. Mar-thà, tha an t-àite sgoinneil gus geòlas na Gàidhealtachd an iar fhaicinn. Cuideachd le sealladh-tìre cho iongantach, tha an sgìre a' còrdadh ri luchd-coiseachd nam beann


text:
- TIOTAL
- Athchuinge bho Anna Fhriseal gu Britheamhan Inbhir Nis
- EXTERNAL ID
- Z_GB232_L_INV_HC_4_13_03
- DEIT
- 1753
- LINN
- 1750an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 5706
- KEYWORDS
- pàipearan cùirte
clàran cùirte
Seo freagairt do dh'athchuinge Anna Fhriseil ag iarraidh binn na bu thròcairiche - an dòigh-beatha aice a thrèigsinn is an sgìre fhàgail. Tha e air mothachadh nach urrainn dhi sgrìobhadh is gu bheil I air ùghdarras a thoirt do na h-Earraidean Uilleam Friseal is Alasdair Baillie athchuinge a dhèanamh às a leth; tha ceathrar urramach às a' bhaile nam fianaisean air an seo, Seumas Cuimeanach, Sgrìobhadair (sin, neach-lagha); Tòmas Tulloch, Clachair; Uilleam Mac an Fhùcadair is Iain Scott, Oifigearan a' Bhaile.
Tha cùl a' phàipeir a' sealltainn gun do cho-dhùin am Bàillidh Uilleam Mac an Tòisich a' bhinn a chaidh iarraidh a thoirt seachad is tha e ag ràdh gun tèid a peanasachadh le sgiùrsadh tro shràidean a' bhaile air a' chiad Dihaoine an dèidh a cur an grèim ma thilleas i dhan sgìre


text:
Barraigh
Barraigh, pe Eilean Bharraigh (distagañ: [ˈparˠaj] ha [ˈelan ˈvarˠaj]), Barra e saozneg, zo un enezenn tostik da Bhatarsaigh, an enezenn greisteisañ tudet eus Inizi Gall e Bro-Skos. Gouezeleg a gomzer enni.
Douaroniezh[kemmañ | kemmañ ar vammenn]
1 174 a dud a oa o chom enni hervez niveradeg 2001, katoliked evit an darn vrasañ. Ar gêriadenn vrasañ eo Bàgh a' Chaisteil (Castlebay e saozneg). Liammet eo Barraigh ouzh Eilean Bhatarsaigh (Vatersay e saozneg) gant ur chaoser.
Traezhegi gwenn a zo er c'hornôg, kerreg e-leizh er reter.


text:
50 bliadhna bho stèidhicheadh an HIDB
Air 1mh an t-Samhain 1965, chaidh buidheann a chur air bhonn a bheireadh cruth-atharrachadh air eaconamaidh cheann a tuath na h-Alba.
Chuir Bòrd Leasachaidh na Gàidhealtachd 's nan Eilean (HIDB) dà phrìomh amas romhpa: eaconamaidh Inbhir Nis agus na sgìre timcheall cheann a-staigh Linne Mhoireibh a leasachadh; agus cuideachd sluagh nan sgìrean croitearachd a dhèanamh seasmhach le bhith a' leasachadh ghoireasan is còmhdhail, agus a' cruthachadh obraichean an sin.
Nuair a thòisich am bòrd ag obair, bha a' Ghàidhealtachd gu math eadar-dhealaichte seach mar a tha i an-diugh.
'S e glè bheag de chothroman cosnaidh a bh' ann, agus bha cuideam nas motha air obair-fearainn 's air an iasgach.
Pròiseactan
Airson bun-stèidh na h-eaconamaidh a dhèanamh nas fharsainne, thug am bòrd taic do phròiseactan mòra a bheireadh cosnadh do dh'àireimh mhòir de dhaoine.
Chaidh gàraidhean togail a stèidheachadh aig Ciseorn ann an Ros an Iar, Àranais ann an Leòdhas, Bàgh an Eige air Machair Rois, agus Àird nan Saor, faisg air Inbhir Narann.
Chaidh uidheamachd airson gnìomhachas na h-ola 's a' ghas a thogail sna gàraidhean sin - nam measg clàr-ola an Ninian Central, a bh' air an ni gluasadach a bu mhotha ann an eachdraidh an t-saoghail, aig Gàradh Chiseoirn.
A thuilleadh air a sin, chaidh leaghadairean aluminium a thogail ann an Inbhir Ghòrdain, sa Chorpaich agus ann an Ceann Loch Lìomhain, agus factaraidh pàipeir anns a' Ghearasdan.
Thug am bòrd cuideachd taic do dh'iomadh gnìomhachas beag ann an sgìrean dùthchail.
Ann an Uibhist rinneadh oidhirp gus tùlapan fhàs gu coimearsalta, agus speuclairean a dhèanamh.
Bha factaraidh criostail ann an Gallaibh, agus companaidh a bha a' dèanamh gheansaidhean ann an Slèite, am measg iomadh sgeama eile.
Thug iad taic le bhith a' leasachadh an iasgaich, gus an gnìomhachas a dhèanamh nas seasmhaiche cuideachd, ann am Brèascleit ann an Leòdhas mar eisimpleir, far an deach ionad giollachd èisg a thogail, le goireasan do bhàtaichean-iasgaich nas motha.
Cha do sheas mòran de na gnìomhachasan seo air an casan fhèin san ùine fhada ge-tà, agus ri linn cho mòr 's a bha iad, chaill mòran dhaoine an cosnadh aig an aon àm, a' toirt buile do dh'eaconamaidh nan sgìrean san robh iad.
Dh'fhàg iad dìleab de ghoireasan ge-tà, agus chaidh na togalaichean a chaidh fhàgail a chleachdadh a-rithist le companaidhean eile.
Rinneadh càineadh air a' bhòrd airson uiread de thaic a thoirt do ghìomhachasan air taobh sear Rois, far an robh an eaconamaidh na bu làidire, seach air an taobh siar, far an robh i na bu laige.
A rèir a' chiad Rùnaire a bh' air a' bhòrd, Iain MacAsgaill, bha adhbhar follaiseach airson seo:
"Bhathar a' creidsinn, agus tha fhathast, gu bheil sin ceart, nach eil iad a' dèanamh gu leòr dha na h-Eileanan an Iar," thuirt e.
"An adhbhar airson sin, tha e nas duilghe a dhèanamh. Agus o chionn's gu bheil e nas duilghe, tha còir agad cus a bharrachd oidhirp a chur a-staigh ann.
"Agus bha am bòrd a' dèanamh sin. Bha e nas fhurasta mar a thuirt mi, air an taobh an ear, ach feumaidh tu oidhirp nas motha a dhèanamh. Feumaidh tu dòighean a lorg."
Croitearachd
Tha taobh sear na Gàidhealtachd agus Inbhir nis an-diugh gu math nas fheàrr dheth na bha - ach cuideachd gu math nas fheàrr dheth, a thaobh na h-eaconamaidh co-dhiù, na an taobh siar 's an ceann a tuath.
Tha sluagh na Gàidhealtachd air èirigh gu mòr, às dèidh dha a bhith a' crìonadh cha-mhòr gun stad bho na 1840an.
Ged a chaidh oidhirp a dhèanamh sna sgìrean croitearachd gus cùisean a dhèanamh nas seasmhaiche, cha do shoirbhich leis a' bhòrd gu tric.
Tha mòran bhailtean an-diugh nas laige na bha. Tha mòran sgoiltean beaga air dùnadh, agus le bun-structair còmhdhail nas fheàrr, tha goireasan eile leithid bhùithdean, air falbh cuideachd.
Chuir mòran dhaoine an cùl ris na croitean cuideachd, agus tha gu leòr dhiubh nach eil air an cleachdadh mar a bha.
Tha ge-tà, cothroman a-niste aig òigridh na Gàidhealtachd 's nan Eilean nach robh aca roimhe.
Le UHI, tha e comasach dhabh foghlam àrd-ìre a dhèanamh san sgìre aca fhèin, le cùrsaichean a th' air an dealbhachadh mu choinneimh chothroman cosnaidh a tha ri fhaotainn air Ghàidhealtachd.
Tha ùidh aig cuid a dhaoine òga anns a' chroitearachd cuideachd, ged a tha iad ga fhaighinn doirbh gu tric, cothrom fhaighinn air fearann mura faigh iad mar dhìleab e, ri linn phrìsean àrda.
Tha an aon rud fìor mu thaigheadas, agus prìsean àrda ga fhàgail glè dhoirbh do dhaoine òga fuireach ann an sgìrean dùthchail.
'S e an t-atharrachadh as motha a thachair, sealbh an fhearainn a bhith a' gluasad gu coimhearsnachdan, seach oighreachdan traidiseanta.
Tha na sgìrean far a bheil coimhearsnachdan air am fearann a cheannach, leithid Asainnte, Eige, Cnòideart, agus a' chuid as motha de na h-Eileanan Siar, air pròiseactan a chur air bhonn airson taigheadas a leasachadh a ghabhas ceannach no fhaighinn air màl le daoine òga, agus air obraichean a cruthachadh, agus companaidhean a thàladh.
Ged is ann sna h-Eileanan as motha a tha sin air tachairt, tha Bile an Fhearainn air fàire, agus dh'fhaodadh gun tachair barrachd dheth air Tìr-Mòr, ma tha na daoine air a shon.
HIE
Nuair a chaidh HIE a chur an àite an HIDB ann an 1991, cha robh a' cheart uimhir de chumhachd aca.
Tha seann Chathraiche HIE, Seumas Mac an t-Sealgair, ag ràdh ge-tà, gu bheil a' bhuidheann air a bhith gu feum a dh'aindeoin sin, agus gun do chuidich iad le coimhearsnachdan a bha airson am fearann a cheannach.
"Chuirinnsa argamaid gu math làidir gu bheil sealbh choimhearsnachdan air an fhearann air a bhith gu math soirbheachail," thuirt e.
"Chuirinn argamaid a' cheart cho làidir gu bheil cuid mhath dheth sin mar thoradh air an taic a thug HIE don iomairt sin."
Anns an fharsainneachd, tha Mgr Mac an t-Sealgair den bheachd gu bheil obair an HIDB agus HIE air soirbheachadh, agus gur e rudan ùra fheuchainn cnag na cùise.
"'S e an t-adhbhar a bha iad ann, risgichean a ghabhail," thuirt e.
"Nuair a bha mi fhèin an sàs ann an HIE, bhithinn ag ràdh, mura biodh gu leòr de rudan air fàiligeadh, cha robh sinn air ar n-obair a dhèanamh!
"Ma tha HIE, no buidheann leasachaidh sam bith, ag amas air taic a thoirt do phròiseactean cinnteach, sàbhailte, a-mhàin, chan eil adhbhar dhaibh a bhith ann.
"Faodaidh na pròiseactan sin taic ionmhasail no eile fhaighinn bhon mhargaidh, no bhon bhanca, no ge b' e càite.
"Uile gu lèir, chanainn gu bheil obair an HIDB agus HIE air soirbheachadh gu mòr - gu h-iongantach mòr ann an iomadh dòigh," thuirt e.
A' Ghàidhlig
Dh'fhàg an HIDB cuideachd dìleab don Ghàidhlig.
Nuair a bha Iain MacAsgaill na Rùnaire air a' bhuidhinn, chaidh aithisg Cor na Gàidhlig ullachadh.
Dh'fhàg sin gun deach Comunn na Gàidhlig a chur air bhonn, am measg leasachaidhean eile.
"Mura b' e am bòrd, ann an iomadach dòigh - agus 's dòcha gum bithinn na bu dàna na sin, 's gun canainn mura b' e Iain MacAsgaill, mar Rùnaire aig a' bhòrd, agus gun deach buidheann obrach a stèidheachadh deireadh nan 70an agus toiseach nan 80an, às an tàinig Cor na Gàidhlig," thuirt Ailean Caimbeul, a th' air a bhith an lùib leasachadh na Gàidhlig o chionn iomadh bliadhna.
"Mura b' e an aithisg a bha sin, cha robh Comunn na Gàidhlig air tighinn gu bith, agus cha robh an aithne a fhuair an cànan ann an leasachadh eaconamach, agus leasachadh sòisealta, agus mar a chaidh sin a phòsadh an uair sin ri iomairtean airson foghlaim tro mheadhan na Gàidhlig, agus craoladh 's a h-uile càil eile - cha chreid mi gun robh càil dheth sin air tachairt."


text:
Àrd-Eaglais airson fàgail
Bhòt coithional na h-Àrd-Eaglaise ann an Steòrnabhagh Eaglais na h-Alba fhàgail ri linn ceist nam ministearan gèidh.
Ged a bha a' bhòt neo-oifigeil ann an sùilean Clèir Leòdhais agus Eaglais na h-Alba, tha i a' dearbhadh cho làidir 's a tha an coithional a' faireachdainn mun chùis.
Bhòt 395 ball den choithional, le 313 airson fàgail.
Bhòt 72 gun robh iad airson fuireach am broinn Eaglais na h-Alba.
Bha 71 bhall nach do bhòt idir.
Tha dùil a-nis gum fàg an coithional an eaglais, agus gun tèid iad fo sgèith eaglaise eile, le cuid den bheachd gur i an Eaglais Shaor as coltaiche.
Tha Eaglais na h-Alba ag ràdh gu bheil e na h-amas an Àrd-Eaglais a chumail ann an Eaglais na h-Alba, agus nach robh a' bhòt oifigeil.
Tha Clèir Leòdhais a' cumail bhòta às leth Eaglais na h-Alba air a' chùis, agus tha dùil ri dearbhadh air a' cho-dhùnadh aig deireadh na seachdaine.


text:
'Leugh Le' Catrìona Leacsaidh agus sgoilearan Gàidhlig
24 Am Faoilleach 2014 Ùraichte aig Ùraichte aig
Tha greis ann bhon a thòisich an sgeama 'Authors Live' far am bi ùghdaran a' dol a-steach gu sgoiltean agus a' leughadh sgeulachdan a tha gan craoladh beò air an eadar-lì.
Airson a' chiad uair Diardaoin chaidh an sgeama sin eadar-theangachadh gu Gàidhlig - leis an ùghdar, Catrìona Leacsaidh Chaimbeal, a' coinneachadh ri cloinn-sgoile bho Sgoil Ghàidhlig Ghlaschu fon phròiseact 'Leugh Le'.
Chaidh na seanachasan aice a chraoladh gu faisg air 20 sgoil air feadh na h-Alba.


text:
Dragh mu Loch Baghasdail - Malaig
Thog comhairliche ann an Uibhist dragh nach obraich an t-seirbheis ùr samhraidh eadar Loch Baghasdail agus Malaig leis cho tric sa tha seòlaidhean gan cur dheth.
Bha Raghnall MacFhionghuin am measg na bha dùil seòladh air an aiseig Dimàirt.
Cha do sheòl am bata ri linn na sìde, co-dhùnadh ris nach do dh'aontaich Mgr MacFhionghuin idir.
"Chunnaic mise mar a bha an t-sìde ann am Malaig, chunnaic mi le mo dhà shùil fhèin, is gu dearbh cha robh sian ceàrr air an t-sìde", thuirt e.
Bha còir aig 122 seòladh a bhith eadar Loch Baghasdail is Malaig eadar meadhan na Samhna agus toiseach a' Mhàirt am-bliadhna.
Chaidh 78 dhuibh sin a chur dheth ri linn na sìde, is 16 air adhbharan teicnigeach.
Iomagain
Tha iomagain air Mgr MacFhionghuin a-niste mun t-seirbheis ùr samhraidh a tha gus tòiseachadh aig deireadh na mìos.
"Tha uallach mòr orm.
"Tha an t-eagal orm nach eil e a' dol a dh'obrachadh. Tha mise a' smaointinn gu bheil iad a' feuchainn ris an rud a ruith sìos 'son is nach tachair e.
"Cha robh leisgeul sam bith aca Dimàirt nach do dh'fhalbh am bàta a bha siud", thuirt e.
Thuirt Cal Mac gu bheil iad misneachail nach bi uiread de bhuaidh air seirbhisean an t-samhraidh.
Tha iad ag ràdh gum bi iad a' cleachdadh còig diofar aithrisean aimsire gus co-dhùnaidhean a dhèanamh mu sheòlaidhean.
Thuirt iad nach robh an aimsir Dimàirt cho dona sa bha dùil.


text:
- TIOTAL
- Taigh-dhealbh a' Phlayhouse
- EXTERNAL ID
- GB232_DG_INV_CIN_1
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 1929
- LINN
- 1920an
- CRUTHADAIR
- R Carruthers Ballantyne and Taylor
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 8297
- KEYWORDS
- taighean-dhealbh
planaichean
zoomable
deilbh leudachail
Plana air a chur a-steach gu Deadhan a' Chomainn ann an 1929 le R. Carruthers Ballantyne is Mac an Tàilleir, ailtirean aig 28 Geata na Banrìgh, Inbhir Nis. B' fheudar aonta fhaighinn on Deadhan airson thogalaichean ùra. Tha am plana a' sealltainn 'Playhouse', a bha Companaidh Taigh-dhealbh na Gaidhealtachd a' moladh ann an Sràid an Acadamaidh, Inbhir Nis. Chaidh am 'Playhouse' na theine ann an 1972


text:
- TIOTAL
- Togail Drochaid an Dòrnaidh
- EXTERNAL ID
- PC_RAMSAY_065
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- William J Ramsay
- NEACH-FIOSRACHAIDH
- William J Ramsay
- AITHNEACHADH MAOINE
- 29754
- KEYWORDS
- làrach togail
pronnadair chlach
Drochaid an Dòrnaidh
Chaidh Drochaid an Dòrnaidh, a tha suidhichte far a bheil Loch Dubhthaich, Loch Aillse agus Loch Long a' coinneachadh, fhosgladh gu h-oifigeil Dimàirt 30mh Giblean 1940 an àite aiseag a bha a' frithealadh An Dòrnaidh, Àrd Eilbh agus An Tobhtaig.
Nuair a chaidh a' phròiseact a mholadh aig deireadh nan 1920an, bha sgaradh sa choimhearsnachd eadar iadsan a bha deimhinneach mun togail gus an t-slighe a Chaol Loch Aillse agus Eilean a' Cheò a dhèanamh nas ruigsinniche, agus iadsan a bha a' faireachdainn gum milleadh an drochaid na seallaidhean mun cuairt air Caisteal Eilean Donnain agus leis am b' fheàrr rathad ùr, a bhiodh a' leantainn Loch Long agus a' ceangal suas leis an rathad a dh'Inbhir Nis.
Bha grunn dhuilgheadasan ri faighinn os cionn fhathast, a' gabhail a-steach cur an aghaidh dealbhadh na drochaid agus am feum a bha air spang fosglaidh, gus dèanamh cinnteach gum fanadh Loch Long fosgailte mar shlighe-uisge obrachail. Le toiseach an Dàrna Cogadh Mòr dh'fhàs na h-àireamhan de luchd-obrach gann, a' cur tuilleadh maill sa phròiseact.
Chaidh neach-obrachaidh drochaid, Mghr Iain C Mac Mhathain à Uachdar Tìre, fhastadh sa Mhàrt 1940 le pàigheadh seachdainneach de £3.10t. Bha aige ri fuireach san Dòrnaidh agus a bhith a' frithealadh gach latha bho 7m gu 11f, agus cuideigin freagarrach a chur na àite mura biodh e fhèin ann.
Bha 750 troigh de dh'fhad san structair fhèin, le slighe rathaid de 16½ troigh, agus slighe coiseachd de 5 troighean. Bha e air a chumail suas le 15 spangan concrait neartaichte, le slighe uisge saor de 40 troigh.
Thàinig cìsean gu bith air 1 Cèitean 1940, ach chaidh an leigeil seachad ann an 1946. Chaidh drochaid dà-fhillte mòran nas motha a chur an àite na drochaid seo ann an 1991.
Tha an dealbh seo a' sealltainn togalach susbainteach air an làraich togail, 's dòcha pronnadair chlach


text:
Tha sgrìobadh dàta air aon de na gnìomhan as duilghe airson daoine neo-theicnigeach. Tha seo air sgàth 's nach eil eòlas aca agus nach eil fios aca air mar a gheibh Python, Java, Go, JavaScript, NodeJS, Obj-C, Ruby agus PHP mar chànanan. Tha prògramadh na phàirt riatanach de shaidheans dàta, ach chan eil sgilean prògraman gu leòr ann an cuid de thòiseachadh agus luchd-ùir agus tha e fhathast airson dàta lìn a tharraing gun a bhith a 'cur an aghaidh càileachd - the best cctv camera system. Do na daoine sin, tha na h-iarrtasan sgrìobadh lìn as fheàrr agus as freagarraiche.
Scraper (leudachadh Google Chrome)
Is fheàrr le caochladh luchd-prògraman neo-phrògraman agus luchd-obrach saor-thoileach Scraper mar thoradh air na feartan sgrìobadh dàta a tha gun mhaidsinn. Faodaidh an inneal saidheans dàta seo GUI a bhith a 'briseadh sìos duilleagan lìn bunaiteach agus adhartach agus tha teicneòlas ionnsachaidh inneal math agad gus do chuid obrach a dhèanamh nas fhasa. Tha an t-àrd-ùrlar seo air a dhealbh gu sònraichte airson fiosrachadh a tharraing bho Amazon, eBay, agus làraich eile den aon seòrsa agus tha feart lorg spam in-ghabhalach ann. Leis, faodaidh tu spam a lorg anns an dàta agad agus faodar a thoirt air falbh taobh a-staigh mionaid no dhà. Tha leabharlann sònraichte de luchd-dèiligidh API Ghoogle aice airson a bhith a 'togail dàta nas fheàrr agus a' sàbhaladh do fhiosrachadh anns an stòr-dàta fhèin. Faodaidh tu cuideachd an dàta a shàbhaladh air do chlàr cruaidh no inneal eile de roghainn.
Iompachadh. io
Le iompachadh. io, chan fheum thu a bhith nad inntinn theicnigeach agus is urrainn dhut dàta àrd-inbheach a bhriseadh gu cunbhalach. Tha an t-iarrtas tarraing-lìn seo air tagradh gu bheil e air a bhith ag amas air an fheum air luchd-saidheans nach eil a 'clàradh agus luchd-saidheans dàta. Mar a tha fios againn gu bheil saidheans dàta ag iarraidh staitistig agus matamataig, sgilean prògramachaidh, ach chan fheum thu dad a dhèanamh ma tha thu a 'cleachdadh in-mhalairt. io. Tha an inneal seo freagarrach do dhaoine fa leth agus do ghnìomhachasan.
Kimono Labs
Is e Kimono Labs am bathar-bog a tha a 'craoladh làrach-lìn fhèin-fhosgailte. Faodaidh e dàta a bhriseadh bho àireamh mhòr de làraichean taobh a-staigh mionaidean. Tha e a 'tighinn ann an dreachan an-asgaidh agus pàighte agus tha e freagarrach airson daoine neo-theicnigeach. Le Kimono Labs, chan fheum thu Python ionnsachadh no cànan prògramadh sam bith eile. Bidh na luchd-crathaidh ro-mhìnichte ga chuideachadh le bhith a 'clàradh an dàta no duilleagan eadar-dhealaichte agad. Feumaidh tu am prògram seo a luchdachadh sìos agus a chur air bhog agus leig le Kimono Labs dàta dàta a thoirt dhut ann an cùis mionaidean. Leigidh an t-anailasachd a tha stèidhichte air sgòth thu fiosrachadh a cho-roinn am measg innealan eadar-dhealaichte gu furasta agus gu luath. Tha Kimono Labs ga chleachdadh le iomairtean, luchd-naidheachd, luchd-reic air-loidhne, buidhnean tele-chonaltraidh, agus luchd-obrach saor-thoileach aig ìre mhòr.
API Facebook agus Twitter
Tha dàta mòr na dhuilgheadas mòr do dhiofar sheòrsaichean-lìn agus daoine neo-theicnigeach. Mar sin, bidh iad a 'cleachdadh API Twitter agus Facebook gu tric gus am fiosrachadh a sgrìobadh. Tha na APIan gar cuideachadh le bhith a 'tarraing fiosrachadh feumail bho dhiofar làraichean-lìn agus blogaichean, agus a' dèanamh ro-innse mu mar a nì thu deasachadh agus sàbhaladh an dàta aon uair 's gu bheil e làn sgapte. Is e am pàirt as fheàrr gum faod API susbaint lìn a dhèanamh furasta, ann an cruth a ghabhas leughadh agus so-ruigsinneach. Bidh iad a 'toirt sealladh gu math den dàta a chaidh a sgrìobadh, a chomharrachadh gu diofar roinnean, no a' toirt a-steach diofar chruthan a rèir ar miannan agus ar feumalachdan. Feumaidh tu APIan meadhanan sòisealta a chleachdadh ma tha thu nad neach neo-theicnigeach aig nach eil sgilean clàraidh.


text:
- TIOTAL
- Carragh-cuimhne nan Gàidheal Camshronach, Inbhir Nis, 1893
- EXTERNAL ID
- GB1796_1999_116_042
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 14 Iuchar 1893
- LINN
- 1890an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11081
- KEYWORDS
- Carragh-cuimhne nan Camshronach
Inbhir Nis
Ceàrnag an Stèisein
Camshronaich na Bànrigh
iomairtean
Eiphit
Sudan
G. Wade
sphioncs
Anns an dealbh seo, chithear Carragh-cuimhne nan Camshronach ann an Ceàrnag an Stèisein, Inbhir Nis air 14 Iuchar 1893 goirid às dèidh don chòmhdach a bhith air a thoirt dheth le Dòmhnall Camshron, fear Loch Iall, Morair-ionaid a' Chrùin airson Siorrachd Inbhir Nis agus Ceann-cinnidh nan Camshronach. Is e Loch Iall am fear air a bheil feusag liath a tha air taobh chlì na carragh-cuimnhe. Is e saighdearan ùra agus luchd-obrach à Armlann nan Camshronach, Gearastan nan Camshronach fo smachd a' Mhàidseir JM Hunt th' anns na saighdearan ri aghaidh na deilbhe aig a bheil ite nam bonaidean. Tha am Màidsear ri fhaicinn air fìor thaobh dheas na deilbhe. Air taobh eile Cearnag an Stèisean, chithear saighdearan bhon 1d Buidheann-chatha Shaor-thoileach de na Camshronaich. Tha na h-oifigearan aca furasta aithneachadh air taobh dheas na deilbhe bho an cuid sporan de chraiceann-ghobhair geal. Tha buidhnean bho 2ra Buidheann-chatha (Mailisidh) nan Camshronach agus bho Ghunnairean Saor-thoileach na Gàidhealtachd an làthair.
(Chaidh am fiosrachadh seo a thoirt seachad le Taigh-tasgaidh Rèisimeideach nan Gàidheal, Dùn Deòrsa)
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Pàrtaidh Làbarach na h-Alba
‘S e Pàrtaidh Làbarach na h-Alba an t-ainm a tha air a’ Phàrtaidh Làbarach ann an Alba. Tha làmh an uachdair air a bhith aig a’ phàrtaidh seo ann an Alba fad mòran bhliadhna agus tha na Làbaraich Albannach air a bhith an sàs ag obair airson buaidh nam Làbarach air feadh na Rìoghachd bho na 60an, an dà chuid aig ìre na Breatainne agus aig ìre na Roinn Eòrpa (bho 1979), a bharrachd air Pàrlamaid na h-Alba cuideachd (bho 1999. Aig an àm sin tha dà sheat (dhe seachd) aca anns A' Bhruiseal, 46 (dhe 129) ann an Dùn Èideann agus 39 (dhe 59) ann an Lunnainn.
Chaidh am Pàrtaidh Làbarach fhèin a stèidheachadh ann an 1909, agus tha e air a bhith gu math soirbheachail anns na taghaidhean ann an Alba bho a thòisich e. Bha am pàrtaidhean sàs ann an iomairtean airson fèin-riaghlaidh mar bhall Co-chruinneachadh Nàiseanta na h-Alba còmhla ri Pàrtaidh Libearal Deamocratach na h-Alba, Pàrtaidh Uaine na h-Alba, aonaidhean-ciùird agus eaglaisean, is rinn e iomairtean airson referendum na h-Alba ann an 1997.
Riaghaltas[deasaich | deasaich an tùs]
Sheas am pàrtaidh aig a’ chiad taghaidhean do Phàrlamaid na h-Alba ann an 1999 le Dòmhnall Mac an Deòir os a chionn. Chuir na Làbaraich ruaig air na Nàiseantaich agus Ailig Salmond le 56 seataichean (bho 129) ach cha d’ fhuair iad mòr-chuid iomlan is le sin b’ fheudar dhuibh co-bhann leis a’ Phàrtaidh Libearal Deamocratach a chruthachadh. Mar sin, chaidh Mac an Deòir ainmeachadh Prìomh-mhinistear air an 13mh latha dhen Chèitean 1999, aig an Lùchairt Taigh an Ròid, is chaidh Seula Mòr na h-Alba a thoirt dha.
Leig Mac an Deòir an dreuchd aige dheth fad trì mìosan ann an Cèitean 2000 air adhbharan a dhroch shlàinte. Dh'fhulang e sgaoileadh-fala na eanchainn ann an Dàmhair is bhàsaich e mu dheireadh thall.[1] B' fheudar do dh'Eanraig Mac Gill-Iosa, am fear-ionaid aig Mac an Deòir, an dreuchd a leigeil seachad cuideachd air an 8mh latha dhen t-Samhain 2001 air sàilleibh masladh ionmhasail mì-laghail a’ Phàrtaidh, is fhuair Seac MacConaill an dreachd an a dhèidh.[2]
Pàrtaidh dùbhlanach[deasaich | deasaich an tùs]
Fhuair MacDhòmhnaill dubh chàineadh ri linne taghaidhean na h-Alba ann an 2007 ris nach do rinn e mòran anns a’ phàrtaidh aige, an coimeas ri Salmond, ceannard na Nàiseantaich. Leig e an dreuchd nuair a chaill na Làbaraich na taghaidhean. Chaidh Wendy Alexander ainmeachadh mar cheannard a’ phàrtaidh ann am Pàrlamaid na h-Alba air an 17mh latha dhen t-Sultain 2007. Ach aig deireadh na Samhna bha ise an sàs ann am masladh taobh tìodhlacan poileataigeach a’ Phàrtaidh bho Paul Green, duine beart a bha a’ fuireach ann an Jersey (Tha e mì-laghail tìodhlacan poileataigeach fhaighinn bho dhuine sam bith nach eil air a chlàradh air clàr luchd-bhòtaidh na Breatainne). A dh’aindeoin sin, chaidh i fhaighinn neo-chiontach ann an Gearran 2008.
B’ fheudar do dh’ Alexander a dreuchd aice a leigeil dheth air an 28mh latha dhen Ògmhios 2008, oir thuirt e gu robh i deiseil agus deònach airson referendum taobh neo-eisimeileachd na h-Alba. Chaidh Iain Gray, seann mhinistear gnothach na h-Alba agus BPA airson Lodainn an Ear, ainmeachadh ceannard a’ Phàrtaidh air a’ chiad latha dhen Lùnasdal. Chaidh fo-thaghadh Westminster a chumail ann an Gleann Rathais, Fìobha air an 13 latha dhen Lùnasdal oir chaochail ball-pàrlamaid Làbarach, Iain MacDhùghaill. Rinn Lindsay Roy, tagraiche nam Làbarach, a chùis an aghaidh Peadar Grannd airson na Nàiseantaich.
Chaidh Johann Lamont, BPA airson Glaschu Pollaig, na ceannard a' Phàrtaidh ann an 2011 ach thug i suas an dèidh don reifreann. Bha Jim Murphy, BP airson Siorrach Rinn Friù an Ear, na cheannard a' Phàrtaidh gu 2015 nuair a chaidh Kezia Dugdale, BPA airson an Roinn Lodainn, na ceannard. Lean Richard Leonard i mar cheannard ann an 2017.[3]
Daoine ainmeil[deasaich | deasaich an tùs]
Iomraidhean[deasaich | deasaich an tùs]
- ↑ “'Father of nation' dies”, BBC. 11mh dhen Dàmhair 2000. Air a thogail 1d dhen Dùbhlachd 2017.
- ↑ “Profile: Henry McLeish”, BBC. 8mh dhen t-Samhain 2001. Air a thogail 1d dhen Dùbhlachd 2017.
- ↑ “Richard Leonard to lead Scottish Labour”, BBC. 18mh dhen t-Samhain 2017. Air a thogail 18mh dhen t-Samhain 2017.
Ceanglaichean a-muigh[deasaich | deasaich an tùs]
- Pàrtaidh Làbarach na h-Alba
- BBC Naidheachdan 2017-02-27: Aʼ chreag is an sgrath (beachd Niall O'Gallagher air co-labhairt ann am Peairt)


text:
Roinn-seòrsa:Prìomh-bhailtean
Seo liosta de aistidhean air no co-cheangailte ri prìomh-bhailtean.
Fo-roinnean-seòrsa
Tha na 8 fo-roinnean-seòrsa a leanas san roinn-seòrsa (a-mach à 8 uile gu lèir).
A
- ► Prìomh-bhailtean ann an Afraga (61 D)
P
- ► Prìomh-bhailtean ann an Aimearaga a Deas (13 D)
- ► Prìomh-bhailtean ann an Àisia (48 D)
- ► Prìomh-bhailtean anns a' Chairibìan (12 D)
- ► Prìomh-Bhailtean na Roinn Eorpa (1 R-S, 38 D)
- ► Prìomh-Bhailtean na Roinn Eòrpa (9 D)
Duilleagan san roinn-seòrsa "Prìomh-bhailtean"
Tha na 153 duilleag a leanas san roinn-seòrsa seo (a-mach à 153 uile gu lèir).


text:
Ministear na h-Àrainneachd a' tadhal air na h-Eileanan Beaga
Thèid Ministear na h-Àrainneachd, Stiùbhart Stevenson, air turas gu na h-Eileanan Beaga Diciadainn a dh'fhaicinn mar a tha beatha muinntir Eilean Rùim agus Eige air atharrachadh ri linn phròiseactan a tha ag amas air piseach a thoirt air an àrainneachd.
Fhuair Urras Coimhearsnachd Rùim taic-airgid bho chionn ghoirid bho sgeama Riaghaltais a tha a' brosnachadh phròiseactan a lùghdaicheas buaidh atharrachadh na sìde.
Cluinnidh am Ministear mun adhartas a thathas a' deanamh leis a' phròiseact air a bheil "Greening Rum".
Bidh e cuideachd a' dol a dh'Eige 's còig bliadhna deug ann a-nis bho thàinig an t-eilean fo smachd an t-sluaigh.
Chaidh sgeamaichean a chruthaicheas dealan bho chumhachd na gaoithe agus na greine a chuir air dòigh air an eilean thar nam beagan bhliadhnaichean a dh'fhalbh.


text:
Sgrùdadh air fàire air oighreachd Chàrlabhaigh
Dh'fhaodadh gu bheil adhartas air fàire a thaobh Coimhearsnachd Càrlabhaigh ann an Leòdhas a bhith a' ceannach an fhearainn aca fhèin.
Tha a' bhuidheann-stiùiridh a tha os cionn chùisean ag ullachadh airson companaidh neo-eismeileach fhastadh airson sgrùdadh a dhèanamh air an dà chuid na buannachdan agus na duilgheadasan a dh'fhaodadh a bhith an lùib gluasad de a leithid.
Tha muinntir Chàrlabhaigh am measg grunnan choimhearsnachdan sna h-Eileanan an Iar a tha a' beachdachadh air feuchainn ri sealbh fhaighinn air an fhearann aca fhèin an-dràsta.
"Tha sinn aig ìre an-dràsta far a bheil sinn a' cur a-steach airson airgead a bhith againn, agus gum faigh sinn an uair sin air luchd-comhairleachaidh a thàladh a nì aithisg dhuinn a dh'innse dhuinn a bheil e iomchaidh an oighreachd a cheannach no nach eil," thuirt Cathraiche na buidhne-stiùiridh, Coinneach Mac'Illinnein.
"Bhiodh dùil againn an luchd-comhairleachaidh sin fhaighinn an ceann mìos no dhà chanainn.
"Mar bhuidhinn-stiùiridh chan eil sinne ga chur an dàrna taobh no an taobh eile. Tha e an urra ris a h-uile duine sa choimhearsnachd iad fhèin an inntinn a dhèanamh an-àirde ri linn na chì iad anns an aithisg a tha sin.
"Chanainnsa gur dòcha gum biodh an aithisg againn, tha mi a' smaoineachadh as t-Samhradh uaireigin," thuirt e.


text:
- TIOTAL
- Boraraigh, Hiort
- EXTERNAL ID
- PC_PRISCUS_WCS6412
- ÀITE
- Boraraigh
- SGÌRE
- Na Hearadh
- SIORRACHD/PARRAIST
- INBHIR NIS: Na Hearadh
- LINN
- 1890an
- CRUTHADAIR
- George Washington Wilson
- NEACH-FIOSRACHAIDH
- Mark Butterworth - Priscus
- AITHNEACHADH MAOINE
- 29642
- KEYWORDS
- Hiort
MacLeòid
eileanan
màil
fulmairean
itean
ola
clòimh
saobh-chreideamh
flanainn
luchd-turais
Chaidh an dealbh seo a thogail leis an fhear-chamara Albannach Seòras Washington Wilson (1823-93) agus chaidh an dealbh a chleachdadh nuair a dhèanadh e òraidean air eachdraidh Alba. Tha an tuairisgeul seo air a thogail bho na notaichean òraide sgrìobhte le Washington Wilson fhèin.
Boraraigh, eilean beag, gorm, ach san oir timcheall air a bhun, mu cheithir mìle bho Hiort.
'S ann le MacLeòid MhicLeòid a tha Hiort, agus bidh am maor a' tadhal ann dà uair sa bhliadhna gus an cruinnich e am màl agus gus stòran fhàgail aig na daoine a bhios iad a' pàigheadh le itean is ola bho na fulmairean, rudan, còmhla ris a' chlòimh a bhios iad a' fàs, às a bheil beartas gu lèir muinntir Hiort a' tighinn. Bhon tha iad cho fad air falbh, 's beag an t-iongnadh ged a bhiodh iad fad air ais ann an iomadh rud, agus an corra neach-turais a bhios a' dèiligeadh riutha mar gum b' e muinntir Eileanan nan Cuantan a Deas a bh' annta, bidh iad a' cur fàilte bhochd air, ach an neach a bhios a' fuireach nam measg greis, gheibh e iad aoidheil agus earbsach, agus mar a h-uile Gàidheal bhon Iar, tha iad làn de shaobh-chreideimh. Tha iad cuideachd a' cur orra mòran de dh'aodach flanainne agus a' gearan gu bheil an cnatan a' tighinn orra nuair a thig srainnsear nam measg


text:
- TIOTAL
- Plana de Thaigh-nighe Smùide a bhathar a' moladh ann an Inbhir Nàrann
- EXTERNAL ID
- GB232_BN6_3_28
- ÀITE
- Inbhir Narann
- SIORRACHD/PARRAIST
- SIORRACHD NARANN: Inbhir Narann
- DEIT
- 1904
- LINN
- 1900an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 7991
- KEYWORDS
- ailtireachd
planaichean
togalaichean
zoomable
deilbh leudachail
'S e seo plana airson taigh-nighe smùide a bhathar a' dol a thogail air Stans a' Mhargaidh, Inbhir Nàrann do dh'Iain MacFhearchair. B' e Tòmas Rothach à 36 Sràid na h-Acadamaidh, Inbhir Nis, an t-ailtire, is tha am plana o 1904.
Bha aig planaichean airson thogalaichean ùra no atharrachaidhean ri togalaichean eile ri dhol gu Cùirt an Deadhain airson aonta. 'B e buidheann de mharsantan cumhachdach a' bhaile a bh' ann an 'Guild', is bha dleastanas coltach ri dleastanas maighstir lagha aig ceannard a' bhuidhinn, air an robh 'Deadhan'


text:
Eilean Gàidhealach nan Trèanaichean – pìos san Albannach mu Mhanainn #gàidhlig #gaelg
Tha pìos agam san Albannach an-diugh mu rathaidean-iarainn Mhanainn. Gheibhear an seo e. Tha mi a’ coimhead air eachdraidh nan rathaidean-iarainn ann am Manainn bho na 1870an dhan latha an-diugh. Mapa de rathaidean-iarinn Mhanainn mar a tha is mar a bha iad. Loidhnichean breac = loidhnichean d...
Air fhoillseachadh le: Trèanaichean, tramaichean is tràilidhean - DiSathairne, 5 dhen t-Sultain, 2015
- Seann-naidheachdan
- Cuir bhòt! Manninee ayns Pàrlamaid na h-Alba/Manannaich ann am Pàrlamaid na h-Alba #gàidhlig #gaelg #manx
Va Gaelg dy liooar ayns Pàrlamaid na h-Alba Jesarn. (Bha Gàidhlig Mhanainn gu leòr ann am Pàrlamaid na h-Alba Disathairne). Bha a’ bhuidheann Pobble (“poball”) ann ...Pàrlamaid na h-Alba - DiDòmhnaich, 17 dhen Ghiblean, 2016
- Cuir bhòt! Eachdraidh Pàrlamaid Mhanainn #gàidhlig #gaelg #mannin @tynwaldinfo
Sa bhloga mu dheireadh, thug sinn sùil air mar a tha pàrlamaid Mhanainn – an Tinbheal (Tynwald) – ag obair. An turas seo, bheir sin sùil air eachdraidh is traidiseanan an ...Pàrlamaid na h-Alba - DiLuain, 7 dhen t-Sultain, 2015
- Cuir bhòt! Yn Arbyl Bree – Turas Mhanainn 3 #gaidhlig #mannin
Nuair a bha mi ann an Eilean Mhanainn bho chionn goirid, bha cothrom agam coinneachadh ri fìor ghaisgeach na Gàidhlig Manannaich – Brian Stowell. Tha Brian air a bhith a’ ...Trèanaichean, tramaichean is tràilidhean - DiarDaoin, 3 dhen t-Sultain, 2015
- Cuir bhòt! Yn Tinvaal – Pàrlamaid Mhanainn #gaidhlig #gaelg #mannin
Bha mi air turas gu Eilean Mhanainn bho chionn goirid. Cha robh mi ann le m’ obair ach chleachd mi an cothrom gus ionnsachadh mu dheidhinn pàrlamaid Mhanainn. Tha sinn air ...Pàrlamaid na h-Alba - DiCiadain, 2 dhen t-Sultain, 2015
- Cuir bhòt! Turas gu Eilean Mhanainn #gàidhlig #gaelg
Gach seachdain, bidh sinn a’ clàradh faidhle fuaim goirid air Soundcloud airson sreath air a bheil Facal Gàidhlig na Seachdain a tha a’ coimhead air facal no abairt ...Pàrlamaid na h-Alba - DihAoine, 28 dhen Lùnastal, 2015
- Cuir bhòt! Linn Cogadh nan Each – Turas Mhanainn 2 #gàidhlig #mannin #gaelg
Tha mi air a bhith air trèanaichean smùid, diosal agus dealain ach ann am Manainn chan e loco a bha gam tharraing idir ach each! Tha tòrr mòr diofar rathaidean-iarainn ann am ...Trèanaichean, tramaichean is tràilidhean - DiarDaoin, 27 dhen Lùnastal, 2015
- Cuir bhòt! Eilean Mhanainn – eilean nan taigh-tasgaidh is nan wallaby! #gàidhlig
‘S e an duilgheadas le Eilean Mhanainn gu bheil cus ann ri dhèanamh. Mar a dh’aithris mi roimhe, tha seachd rathaidean-iarainn is slighean-trama ann am Manainn. Trama ann an ...Trèanaichean, tramaichean is tràilidhean - DiMàirt, 3 dhen Ghearran, 2015
- Cuir bhòt! Misean do-dhèanta! Turus gu Eilean Mhanainn tron Ghàidhlig Mhanannaich #gàidhlig #gaelg
‘S e am misean agam – ma ghabhas mi ris – turas a chur air dòigh gu Manainn as t-samhradh agus Gaelg (Gàidhlig Mhanainn) ionnsachadh mus tèid mi ann.* Rinn mi oidhirp ...Trèanaichean, tramaichean is tràilidhean - DiCiadain, 21 dhen Fhaoilleach, 2015
- Cuir bhòt! Mannin – Ellan ny Draenyn / Manainn – Eilean nan Trèanaichean #gàidhlig #gaelg
Tha ùidh mhòr air a bhith agam fad mo bheatha ann an Eilean Mhanainn – an cànan, an siostam politigeach agus na rathaidean-iarainn. Cha robh cothrom agam a dhol ann fhathast ...Trèanaichean, tramaichean is tràilidhean - DiMàirt, 23 dhen Dùbhlachd, 2014
- Cuir bhòt! Deasbad mu Companasan-catharra san Eilean Mhanainn
Thathar gu bhith a’ deasbad Bile Companasan-catharra anns an House of Keys a-maireach. Ma bhios e soirbheachail thèid còraichean co-ionannach a thoirt do chàraidean gay agus ...Naidheachdan Pinc - DiLuain, 22 dhen Ghearran, 2010


text:
Rabhadh aimsire mu Loch Nis
Tha rabhadh Òmar "thoir an aire" an sàs timcheall Inbhir Nis, agus an sgìre mu Loch Nis.
Tha Oifis na Sìde ag ràdh gu bheil dùil ri uisge trom, leantainneach san sgìre bho Oidhche Haoine gu madainn Didòmhnaich.
Tha a' bhuidheann ag ràdh gu bheil cunnart ann gun cuir uillt agus aibhnichean a thèid a-steach a Loch Nis thairis.
"Tha rabhaidhean tuile ann an Ros an Ear 's an Gleann Mòr, an t-Eilean Sgitheanach is Loch Aillse, Earra-Ghàidheal is Bòd, Ros an Iar, agus Gallaibh is Cataibh cuideachd.
Tha an rabhadh a' sìneadh bho 6:00f Dihaoine gu 06:00m Didòmhnaich.
'S ann mar phàirt de dh'uidheam aimsire ris an canar Buaidh Foehn, rud a bhios cuideachd ag àrdachadh teothachd mu Ear-thuath na h-Alba gu 16C deireadh na seachdain seo.


text:
- TIOTAL
- Geàrrloch
- EXTERNAL ID
- GAIRLOCHM_1096
- ÀITE
- Geàrrloch
- SGÌRE
- Geàrrloch
- SIORRACHD/PARRAIST
- ROS: Geàrrloch
- NEACH-FIOSRACHAIDH
- Taigh-tasgaidh Dualchas Gheàrrloch
- AITHNEACHADH MAOINE
- 6412
- KEYWORDS
- bailtean beaga
sràidean
San dealbh-chamara seo a chaidh a thogail ann an Geàrrloch chithear dithis fhireannach a' tarraing cairt.
'S e coimhearsnachd iasgaich is croitearachd air cost an iar-thuath na Gàidhealtachd a th' ann an Geàrrloch, an loch goirid, a thug ainm don bhaile cuideachd. Tha am baile ri oir Bàgh 'Flowerdale', Bàgh a' Bhaile Mhòir, mar a chanas iad sa Ghàidhlig, a tha agus a bha na shàilean fasgach sa bheil acarsaid shàbhailte do bhàtaichean.
Bha uaireigin grunn bhailtean beaga sgapte ann an Geàrrloch, oir mus do thogadh an rathad, an A832, ann an 1843, 's ann bhon mhuir a bu luaithe a gheibheadh tu ann. Aon uair 's gun deach 'fosgladh suas' a dhèanamh air, thàinig mòran luchd-turais Bhictòrianach ann a' lorg an 'Highland sublime'. Thàinig mòran dhiubh dhan sgìre air sgàth na Banrigh Bhictòria a rinn turas rìoghail dhan bhaile ann an 1877 fhad 's a bha i a' fuireach ann an Taigh-òsta Loch Ma-Ruibhe.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Gairloch Heritage Museum


text:
Deasbad nam bàtaichean-slaodaidh
Tha Comhairle nan Eilean Siar ag iarraidh air Riaghaltas Westminster pàigheadh airson bàta-slaodaidh a chumail anns a' Chuan Sgith airson suas ri sia bliadhna eile.
Tha a' Chomhairle an dòchas gum bi gnìomhachas a' chumhachd ath-nuadhachail aig muir aig ìre an uair sin airson uallach na seirbheis a ghabhail os làimhe.
Thig cùmhnant nam bàtaichean-slaodaidh gu ceann aig deireadh a' Mhàirt agus ged a tha gnìomhachas na h-ola deònach pàigheadh airson bàta Shealtainn, tha ceist ann fhathast cò phàigheas airson tè a' Chuain Sgith.
Cumar coinneamh Diardaoin airson beachdachadh air na tha fa-near dhan t-seirbheis.
Fuasgladh
Thuirt an Comh. Tormod Dòmhnallach, a th' air a bhith an lùib na strì airson bàtaichean-slaodaidh a' Chinn a Tuath a ghlèidheadh, gu bheil e den bheachd gu bheil an Riaghaltas fhèin ag aithneachadh a-nis nach gabh an t-seirbheis cumail a' dol ann an dòigh choimearsalta.
"Chan eil ach dà roghainn ann - gum feum an Riaghaltas bàta-slaodaidh a chur an sàs neo cha bhi i idir ann," thuirt e.
Tha an Comh. Dòmhnallach misneachail ge-tà gum faodadh sin atharrachadh nuair a thig pròiseactan cumhachd ath-nuadhachail aig muir gu ìre timcheall air na h-Eileanan.
Bheir e grunn bhliadhnaichean eile ge-tà, thuirt e, mus bi an gnìomhachas aig ìre far am faod e pàigheadh airson na seirbheis.


text:
- TIOTAL
- An Cuilthionn, An t-Eilean Sgitheanach
- EXTERNAL ID
- HCD01025
- ÀITE
- Ealaghol
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12663
- KEYWORDS
- An Cuilthionn
cairtean-puist
'S dòcha gun do chleachd Donnchadh Mac a' Phearsain, an dealbhadair camara, an dealbh àireamhaichte seo mar phàirt de shreath de chairtean-puist a rinn e gus an gabhadh iad an reic sa bhùth leigheasan aige ann an Caol Loch Aillse
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- LMS 14690 'Dalcross Castle' agus, 5123 air trèana a' fàgail Baile nan Granndach, An t-Iuchar 1945
- EXTERNAL ID
- PC_HRS_TRAINS_001_005
- ÀITE
- Baile nan Granndach
- SIORRACHD/PARRAIST
- MOIREIBH: Crombail, Inbhir Ailein 's Àbhaidh
- DEIT
- 28 Iuchar 1945
- LINN
- 1940an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28069
- KEYWORDS
- locomotaibhean
trèanaichean
LMS 14690 'Dalcross Castle' agus Clas 5, 5123, air trèana a' fàgail Baile nan Granndach san Iuchar 1945. 'S e seirbheis Pheairt gu Inbhir Nis a th' anns an trèana.
B' e pàirt den dàrna baidse de locomotaibhean luath luchd-siubhail 4-6-0 clas 'Castle' a chaidh a dhealbhachadh dha Rèile na Gàidhealtachd a bh' ann an 14690 (HR 29 roimhe. Chaidh a togail leis an Companaidh Locomotaibhean Bhreatainn a Tuath agus fhuairear i ann an 1913. Lean i ann an seirbheis gu an deach a toirt a-mach à seirbheis sa Ghiblean 1947.


text:
Socrates
B' e Sokrátīs (Greugais: Ewkpάtnς, Beurla: Socrates) (470 RC - 399 RC) feallsanaiche cudromach Greugach. Dh’fhuirich e anns a’ bhaile mhòr An Àithne. Mar fheallsanaiche, bha ùidh aig Sòcraitèas air beus-eòlas. Chuir e ceistean mu dheidhinn dhaoine, mar eisimpleir, ciamar a bhios duine math gu fìor. 'S ann tric a dh’fhaighnicheadh e ceist le ceist eile na bu dhoimhne. Na linn-sa, b'e sin dòigh ùr airson comhaichidhean an toirt am follais. Anns an là an-diugh, 's e "am modh Sòcraiteach" a chanas sinn ris.
'S ann tric a chanar air Sokrátīs gum b'e ‘Athair na feallsanachd siar’ ged nach do sgrìobh e sion de dh’fheallsanachd a-riamh. 'S e as coireach ri sin gum b’e na h-obraichean de Phlátōn, an t-oileanach aig Sokrátīs, agus na h-obraichean de dh’Aristotélīs, an t-oileanach a bhiodh aig Plátōn, nan obraichean a bu chudromaiche ann am feallsanachd fad còrr 's mìle bliadhna.
Beatha Sòcraitèas[deasaich | deasaich an tùs]
Chan eil mòran de dh’fhios againn mu dheidhinn beatha Shokrátīs. Bha e beò cho fada air ais 's nach eil fiosrachadh dha-rìribh againn mu a dheidhinn. Tha sgeulachdan cudromach againn o dhuine no dhà a bha beò aig an àm siud. 'S iad na càraidean aig Sokrátīs (mar Plátōn, agus Xenophon, eachdraiche Greugach) a bh’ ann a' chuid dhiubh, agus 's e daoine a dhèaneadh sgeig air Sokrátīs a bh’ann a’ chuid eile (mar Aristophanes, a sgrìobh cleasan-chluich).
Cho fada as aithne dhuinn, cha do sgrìobh Sokrátīs fhèin leabhraichen idir. Sgrìobh an t-oileneach aige, Plátōn, mu dheidhinn a bheatha, a smuaintean, agus cuideachd a bhàs. 'S e am prìomh-bhun againn air Sokrátīs a th’ ann am Plátōn.
Thuirt Plátōn gum b’e Sophroniscos an athair aig Sokrátīs, agus gum b’e Phainarete an t-ainm a bh’ air a mhathair. Bha a mhathair na banaltram neo bean-ghlùine, a chuidich do bhoireannaich ann a bhith a’ breith am leanabhan. Dh’fhaoidte gun d’thuirt Sòcraitèas gum b’e eisimpleir a mhathair a thug airsan cuideachadh do dhaoine ann a’ bhith a bheir smuaintean 's beachdan ùra.
Bha Sokrátīs pòsta ri boireannach fada na b' òige air an robh Xanthippe mar ainm. Bhathar ag ràdh gur ann tric a dh’fhàsadh i feargach leis agus gun robh i ainneartach aig uairean. Chan eil fios nan robh am pòsadh aca sona, ach bha triùir chloinne aca co-dhiù.
Their fear de na bunaichean gun robh Sokrátīs na chlachair. Chan eil fhios cò-dhiu gur fhìor sin gus nach fhìor. Thathar ag ràdh cuideachd gun do shabaidich e mar shaighdear airson Na Àithne ann an trì chogaidh, 's gun robh e gaisgeil anns a’ bhlàr.
Chuir Sokrátīs an fhearg air móran, 's docha le bhith ro dh’onarach. Chanadh e na bha e a’ smaoineachadh, agus 's ann tric a chanadh e rudan air nach roch daoine airson cluinntinn. Sheall e nach robh fhios aig feadhainn de dhaoine a bha gu math cumhachdach. Chuireadh iad ‘creithleag’ air, airson a còmharrachadh gur e duine draghail a bh’ann nam beachdan-sa.
Tha sgeulachd ann gun do dh’fhaighnich càraid aig Sokrátīs dhen ‘oracail’ (càileach naomh do na Greugaich o shean, dham b’urrainn a bhith a bruidhinn ri na diathan, a reir creideimh) an robh duine sam bith ann a bha na bu ghlice na Sokrátīs anns An Àithne. Thuirt an t-oracail nach robh duine ann na bu ghlice. Bha an t-oracail ainmeil airson a’ bhith ag ràdh rudan nach robh cho soilleir. Thuirt Sokrátīs an còmhnaidh nach robh fios sam bith aige air sion, agus cha do chreid e an t-oracail. Chaidh e do na daoine as glice anns An Àithne airson ceistean a chur orra. Aig a’ cheann-thall, dh’ionnsaich Sokrátīs gun robh esan dha-rìribh na bu ghlice, chionn 's gun do chreid na daoine eile gun robh fhios aca, ged nach robh. Mar sin, b’e Sokrátīs an aona duine a bha fiosrachail air a chuid aineolas-fhèin, agus mar sin, am fear a bu ghlice.
Mar bhodach, 's ann tric a bhiodh Sokrátīs a’ bruidhinn le fìreannaich òga agus balaich agus a’ feuchainn rin teagasg. Theagasg e do na daoine òga a bhith a’ cur cheistean air ùghdarrasan agus a bhith a’ smaoineachadh dhaibh-fhèin. Mu dheireadh, chuir na nàimhdean cumhachdach aig Sokrátīs casaid air airson ‘coirbteachd de na h-òigridh’. Thug iad binn bàis air, le bhith ag òl puinnsean.
Smuaintean Shokrátīs[deasaich | deasaich an tùs]
Cha robh ùidh aig Sokrátīsach ann a' bheus-eòlas. Bha Sokrátīs ag ràdh nach e ach eòlas a th’ anns na subhailcean, eòlas air ge dè bu choir dhuinn a dhèanamh. Bha e ag ràdh cuideachd gu bheil na daoine gu bunaiteach math, 's nach e ach aineolas as coireach gum bi daoine a’ dèanamh olc. Chuir Sokrátīscuideam air fèin-theagamh agus fèin-sgrùdadh. 'S ann tric a thèid na faclan “Chan fhiach a’ bheatha mì-sgrùdaichte a mhaireann” a cur às leth Sokrátīs.


text:
Iomain na Gàidhlig am Port Rìgh
Tha dùil ri deireadh-sheachdain air leth trang ann am Port Rìgh le ceithir sgiobaidhean gus pàirt a ghabhail ann am farpais Iomain Cholmcille Disathairne.
'S e seo an còigeamh turas a bhios an fharpais ann is Gàidheil na h-Alba is na h-Èireann a' dol an aghaidh a chèile.
Bho thòisich an farpais ann an 2007, bha an strì eadar sgioba na h-Alba agus CLG Micheal Breathnach, a' riochdachadh na h-Èireann.
Am bliadhna bidh crùth ùr air a' ghnothach le dà sgioba eile a' dol an-sàs.
Bidh sgioba bho Chamanachd an Eilein Sgitheanaich is Gàidhlig aig a h-uile duine aca a' dol an aghaidh sgioba na h-Alba aig 10:45m.
Às dèidh sin aig 12:00f thèid CLG Micheal Breathnach an aghaidh na sgioba ùir eile, Fir Uladh, feadhann às Èirinn a Tuath a bhruidhneas Gàidhlig na h-Èireann.
Chaidh Iomain Cholmcille a chur air chois le taic-airgid bho Cholmcille, a' bhuidheann a tha ag obair gus ceanglaichean eadar na Gàidheil ann an Alba is Èirinn a neartachadh, is bha iadsan airson 's gum biodh sgioba ann bho Èirinn a Tuath.
Air Bhioran
Thuirt manaidsear Fir Uladh, Pádraic Ó Mianáin, gu bheil an sgioba aige air bhioran.
"Bha daonnan ceangal làidir a thaobh cultair is cànain eadar Ulaidh is Gàidhealtachd na h-Alba, chun na h-ìre is gur e "Camanacht" a bh' aca san sgìre seo air iomáiniacht gu àm na Gorta Mòire.
"Tha sinn air ar dòigh cuireadh fhaighinn dhan fharpais seo," thuirt e.
Bidh an dà sgioba a bhuannaicheas na geamaichean sa mhadainn a' cluich sa chuairt dheireannaich aig 3:15f , is an dà sgioba eile a' strì son an spàinn fhioda a sheachnadh ron a sin aig 1:30f.
A rèir an fhir a thòisich an fharpais, manaidsear na h-Alba, Eoghann Stiùbhart, chan e soirbheachadh air a' phàirc an rud as cudromaiche.
"'S e a th' ann, nach eil cothroman gu leòr aig fireannaich òga Gàidhlig a bhruidhinn ann an suidheachaidhean neo-fhoirmeil.
Cànan
"Tha ceòl agus dannsa ann do chuid ach 's ann tro spòrs is urrainn dha fada a bharrachd tighinn ri chèile agus an cànan a chleachdadh gu nàdarrach is gu furasta.
"Chan eil ach aon riaghailt, 's e gum bruidhinn cluicheadairean Gàidhlig ann an trèanadh agus air a' phàirc.
"Bidh a h-uile duine a' gabhail ris agus taobh a-staigh là, tha feadhainn nach eil a' bruidhinn Gàidhlig cho tric (ge b'e an t-adhbhar) a' togail misneachd 's iad cho fileanta ri càch," thuirt e.
Thèid na geamaichean air adhart aig Pàirc nan Laoch ann am Port Rìgh Disathairne bho 10:45m.
Bidh prògram sònraichte aig Spòrs na Seachdain air Radio nan Gàidheal bho 09:00m.
Bidh Iain Moireasdain is Gilleasbuig MacDhòmhnaill a' craoladh bho Phàirc nan Laoch is iad gu bhith a' toirt sùil air adhart dhan là trang, am measg rudan eile.


text:
Leudachadh air dachaigh-chùraim an t-Òib
Tha planaichean ann airson leudachadh aig dachaigh-chùraim an t-Òib sna Hearadh.
Bheireadh tuilleadh rùm cothrom dhaibh cùram eadar-amail a thoirt do dh'euslaintich.
Bha iad a' toirt seachad na seirbheis sin gus an do sguir an taic-airgid air a shon.
Tha luchd-obrach na dachaigh agus riochdairean na coimhearsnachd ag ràdh gu bheil cruaidh-fheum air a' ghoireas san sgìre.
Cruaidh-fheum
Cha-mhòr nach eil 25 bliadhna ann bho chaidh an dachaigh-chùraim a thogail leis an Eaglais Shaoir Chlèirich.
An-diugh tha 16 duine a' fuireach ann làn-ùine.
"Tha sinn an dùil pìos a chur ris. Seòmar-cadail shuas an staidhre, agus àite stòraidh a-mach air a' chùl," thuirt Màiread NicLeòid, a tha ag obair ann.
"Tha sinn gann de dh'àite-stòraidh, àiteachan airson cathraichean-cuibhle 's rudan mar sin a chumail," thuirt i.
Chaidh prìs £150,000 a chur mu choinneimh an leasachaidh, agus tha iarrtas airson pàirt den airgead sin air a dhol gu maoin a tha leis a' Bhòrd Shlàinte mar thà.
Tha iarrtas làidir sa choimhearsnachd airson na seirbheis a tha an dachaigh-chùraim a' tabhainn.
"Tha mise a' smaointinn gu bheil cruaidh-fheum air a' ghoireas fhaochaidh," thuirt manaidsear na dachaigh-chùraim, Iseabail Chaimbeul.
"Tha mi a' smaointinn gu bheil uallach mòr air luchd-cùraim - co-dhiù an iad buill-teaghlaich no luchd-cùraim dachaigh.
"Tha feadhainn air bàs fhaighinn sa choimhearsnachd o chionn ghoirid, agus ri linn sin chan eil na bha ann de chùram aig an taigh a' dol air adhart.
"Ach tha feadhainn ann fhathast a th' air fios a chur oirnn feuch a bheil cothrom air faochadh, agus aig an àm seo cha robh sinn an urrainn sin a thoirt dhaibh.
"Mar sin dheth tha sinn a' dealbh a rèir na tha daoine ag iarraidh oirnn," thuirt i.
Tha gu leòr sa choimhearsnachd ag aontachadh gu bheil cruaidh-fheum air a' ghoireas.
"Tha duine no dithis ann aig an àm seo à Leòdhas tha mi a' tuigsinn," thuirt Cathraiche Comhairle Coimhearsnachd Taobh a Deas na Hearadh, Hamish Mac an Tàilleir.
"Agus tha sin fhèin a' dèanamh deilbh air cho beag 's a th' ann de dh'àiteachan den t-seòrsa seo.
"Tha cosgais na lùib, 's tha fhios againn gu bheil a' Chomhairle 's na Seirbheisean Sòisealta a' fàs gann de dh'airgead, agus tha tòrr de rudan mar sin a' bualadh air.
"Agus tha am feum air na h-àiteachan seo a' sìor fhàs, agus tha e doirbh fhaicinn ciamar a thèid cùisean air adhart leis cho gann 's a tha an t-seirbheis anns a h-uile àite a' fàs," thuirt e.


text:
Cearbain a bharrachd
Dh'iarr Urras nan Cearban agus Ionad Nàiseanta na Mara air daoine fios a chur thuca nuair a chì iad cearban.
Thuirt an t-urras gu bheil tòrr a bharrachd chearbhain air tadhal air costa siar na h-Alba gu sònraichte san dà bhliadhna a chaidh.
Tha iad ag ràdh gur e na h-uisgeachan blatha a tha làn phlanctan far chosta siar Bhreatainn is na h-Èireann a tha a' tàladh nan cearban.
"Bidh iad an seo fad an t-samhraidh, an ìre mhath", thuirt an Dr Dàibhidh Gibson, bho Ionad Nàiseanta na Mara ann am Plymouth.
"Tha sinn airson is gun cuir daoine fios oirnn nuair a chì iad cearban, gus am faigh sinn beachd nas fheàrr air cia mheud dhuibh a th'anns na h-uisgeachan againn agus cuin a tha iad a' tighinn is a' falbh", thuirt e.
Dealbhan
Dh'iarr an Dr Gibson cuideachd air daoine dealbh a thogail den chearban ma bhios cothrom aca.
Thuirt e ge-tà, ged nach bi cearbain a' toirt ionnsaigh air daoine, gu bheil iad glè mhòr (suas ri seachd meatairean a dh'fhaid) agus mar sin gum feumar a bhith faiceallach timcheall orra.
Tha e ag ràdh nach bu chòir do dhaoine a dhol nas fhaisge na ceithir meatairean air na cearbain, agus ma tha iad ann am bàta, gum bu chòir an einnsean a chur dheth.
Faodar fios a chur air Urras nan Cearban tron làraich-lìon aca.


text:
Gnìomh co-obrachail an aghaidh Eucoir Knife
Gnìomh co-obrachail an aghaidh Eucoir Knife
Litir Fosgailte
Litir fhosgailte gu ceannardan ionadail, luchd-poilitigs, luchd-obrach òigridh, proifeiseantaich, oilthighean, seirbheisean poblach, daoine òga, am poball agus neach sam bith a tha ag iarraidh crìonadh eucoir sgeine air na sràidean againn.
Co-obraichean Dear,
Tha a h-uile duine mothachail gu bheil eucoir sgeine na dhuilgheadas mòr gu nàiseanta agus gu h-ionadail, gu sònraichte a 'toirt buaidh air daoine òga.
Feumaidh sinn uile co-obrachadh a dh'ionnsaigh amas air cur às do eucoir sgeine bhon bhaile againn. Tha e deatamach gu bheil sinn uile ceangailte, le aghaidh aonaichte, le teachdaireachdan co-cheangailte agus eadar-theachdan co-phàirteach.
Tha an sgioba againn aig Element air a bhith ag obair le com-pàirtichean a 'gabhail a-steach Poileas South Yorkshire agus Oilthigh Sheffield Hallam gus sgrùdadh tùsail a dhèanamh air beachdan dhaoine òga air sealbh sgian agus eucoir.
Tha a 'chiad bhaidse de dhàta tòiseachaidh agus stats deiseil agus tha mi air seo a ghabhail a-staigh aig deireadh a' bhlog seo. Chaidh àireamh de dhaoine òga 132 aois 16-17 a sgrùdadh. Bidh an sgrùdadh a 'còmhdach gach raon de Sheffield. Tha sinn a 'leudachadh a' mheud sampla seo thairis air na mìosan a tha romhainn.
Tha mu òigridh 30 (aois 16 gu 18) a tha airson a bhith an sàs ann an iomairt bacadh eucoir sgeine. Tha na daoine òga sin air susbaint bhideo a phìoladh agus beachdan iomairt. Bidh bùth-obrach ann an eucoir sgeine an-asgaidh ri fhaotainn do sgoiltean agus do luchd-foghlaim eile ann an Sheffield.
Tha mòran còmhraidhean eile mu eucoir sgeine a 'tachairt sa bhaile. Bu mhath leinn na còmhraidhean sin a thoirt còmhla gus gnìomh sam bith a dhèanamh cho èifeachdach 's as urrainn le bhith a' lùghdachadh buaidh làitheil eucoir sgeine agus gus plana adhartach a shuidheachadh airson an ama ri teachd.
Bidh mo cho-obraiche Will Earp (will.e@elementsociety.co.uk / 0114 2999 210) a 'leantainn air adhart ar co-obrachadh le com-pàirtichean làithreach.
Cuir fios thugainn ma tha thu airson pàirt a ghabhail ann an còmhradh buidhne, no thig gu bruidhinn ri mi fhìn agus do Will.
Feuch gun cuir thu air adhart am blog seo air duine sam bith a tha thu den bheachd a bu chòir a bhith mar phàirt den chòmhradh.
Gach dùrachd,
Toiseach * Co-dhùnaidhean an t-suirbhidh (n = 132)De na daoine òga a chaidh an sgrùdadh:
Tha co-aoisean aig 90% de dhaoine a tha air sgian a ghiùlain sgian
Tha 43% a tha a 'giùlan sgian beò ann an dà chuid S6 no S7
B 'e Geal Bhreatainn a bh' ann an 52% a bha a 'giùlan sgian
Tha 73% a 'creidsinn gu bheil daoine a' giùlan sgianan airson dìon, a 'faireachdainn mì-shàbhailte
Tha 16% a 'creidsinn gu bheil daoine a' giùlain sgeinean air sgàth gnìomhachd gang
Tha 15% a 'creidsinn gu bheil daoine a' giùlain sgeinean airson a bhith co-cheangailte ri cliù sòisealta (ga mheas mar 'fionnar' le co-aoisean.)
Thuirt 57% de na com-pàirtichean gu bheil eucoir sgeine a 'tachairt air sgàth gnìomhachd co-cheangailte ri buidhnean, no co-rèitichean / còmhstri eadar buidhnean
Fhreagair 67% den fheadhainn a thuirt gun robh iad a 'giùlan sgian, gu bheil daoine a' giùlan sgian airson dìon, agus fhreagair 63% gun robh eucoir sgeineil a 'tachairt air sgàth gnìomhachd ceangailte ri gang
(a 'toirt a-steach a bhith a' faireachdainn gu bheil òigridh a 'faireachdainn gu bheil aca ri sgian a ghiùlan ann an raointean ceangailte ri gang gus an dìon fhèin)
* 'se pìos rannsachaidh leantainneach a tha seo agus thèid na staitistig seo a chruthachadh bhon chiad eisimpleir de dhaoine òga 132, bho Sheffield, aig aois 16-17, a chaidh a chruinneachadh san Iuchar agus san Lùnastal 2018.


text:
8 an t-Iuchar
'S e 8 an t-Iuchar an 189mh latha dhen bhliadhna a rèir a' Mhìosachain Ghriogaraich (190mh ann am bliadhna-leum). Tha 176 latha air fhàgail gus deireadh na bliadhna.
Susbaint
Tachartasan[deasaich | deasaich an tùs]
- 793 - An creach Lochlannach aig Lindisfarne.
- 1949 - Chaidh an leabhar 1984 le George Orwell fhoillseachadh.
- 1980 - Thòisich an gluasad Dìlseachd Solidarność leis a' chiad stailc an aghaidh nan ùghdarrasan Comunnach anns an taigh-gnìomhachais Świdnik faisg air Lublin.
Breithean[deasaich | deasaich an tùs]
- 1916 - Francis Crick. Eòlaiche-Bith Shasannach a bhuannaich an Duais Nobel ann an Leigheas. B. 2004.
- 1955 - Monty Don, ann am Berlin. Preasantair telebhisein à Sasainn.
- 1977 - Tânia Calil Padis Campos, ann an São Paulo. Actair à Braisil.
Bàsan[deasaich | deasaich an tùs]
- 632 - Mohammed a stèidhich an Ioslam.
- 1623 - Alessandro Ludovisi, ann am Bologna. Pàp bho 1621 gu ruige 1623.
- 1979 - Robert Burns Woodward,ann an Cambridge, Massachusetts. Ceimigear às na Stàitean Aonaichte.
- 1985 - Simon Kuznets, ann an Cambridge, Massachusetts. Eaconamaiche às na Stàitean Aonaichte.


text:
- TIOTAL
- Croitearachd agus Doigh Beatha - duilleag 1
- EXTERNAL ID
- HCD_POCKETMUSEUM_053
- ÀITE
- An Druim Buidhe
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 13190
- KEYWORDS
- Taigh-tasgaidh na Pòcaid
taighean tasgaidh
Leabharlann Chlann Dòmhnaill
leabharlannan
oighreachdan
Dòmhnallaich
An t-Eilean Sgìtheanach
Armadal
Slèite
croitean
croitearachd
croitearan
àiteach
Druim Buidhe
adagan
coirce
bàrr
Adagan Coirce ann an Druim Buidhe
Air a' Ghàidhealtachd tha 'coirce' a' ciallachadh arbhar. Bhathar a' cur coirce gus daoine agus beathaichean a bheathachadh. Bha an coirce ga chur as t-earrach agus ga bhuain as t-fhoghar. Bha an coirce ga bhuain le corran agus speal, no às dèidh sin, a' cleachdadh lomaire le each.
Aon uair agus gun robh e air a bhuain, bha an coirce ga cheangal ann an ultaich ris an cainteadh sguaban. Bha na sguaban gan cur nan seasamh còmhla gus adag a dhèanamh, agus air am fàgail gus an tiormachadh. B'e 'Cailleach' an t-ainm a bha air an sguaib mu dheireadh. San àm a chaidh seachad, mus tàinig min agus aran cruithneachd dhan Ghàidhealtachd 's na h-Eileanan, bhiodh daoine ag ithe aran coirce. Is e 'aran coirce' a theirear ris, a' ciallachadh gu bheil e dèante bho choirce.
'San Eilean Sgìtheanach tha daoine air a bhith ag innse dhomh gu bheil cuimhne aca air a' Chailleach... uaireannan, bhiodhte a' càradh na sguaib mu dheireadh a dheigheadh a dhèanamh, air mullach na h-adaig agus b' e Cailleach an t-ainm a bha oirre agus bhathar den bheachd gun robh i ga dhìon.' I.F. Grannd - 'Dòighean beatha nan Gàidheal'.
Is e glè bheag de chroitearan a tha fhathast a' cur coirce. Agus ma tha, tha tractaran aca a-nis gus cuideachadh leis an obair.
Ann an Taigh-tasgaidh na Pòcaid ann an Leabharlann Chlann Dòmhnall tha cruinneachadh de notaichean, clàran-dùthcha, deilbh, seallaidhean agus earrannan bho na tasglainn a tha a' toirt sùil a-steach dha beatha air oighreachd sa Ghàidhealtachd. Tha Leabharlann Chlann Dòmhnaill suidhichte ann an taigh-tasgaidh a dh'aon ghnothaich, Taigh-tasgaidh nan Eilean, air talamh Chaisteil Armadail. Tha an caisteal stèidhichte ann an teis-meadhain oighreachd, a bha uair na pàirt de fhearann traidiseanta Chlann Dòmhnaill, air leth-innis Shlèite ann an ceann a deas an Eilein Sgìtheanaich.


text:
Baintighearna
Tha baintighearna 'na bean gu bheil 'na samhail de tighearna.
Facal-freumhachd agus cleachdadh[deasaich | deasaich an tùs]
Tha an facal bhon ro-leasachan ban- agus bhon fhacal tighearna, a tha bhon tiarna na Gaeilge fhacal na Gaeilge shean tigerne, sa' Chuimris teyrn, sa' Chuimris shean -tigern, sa' Chòrnais teern, 'sna Bhreatannais shean tigernus: *tegerno-s, tegernio-s, an fiamh teg de tigh, an dealbh sean de taigh; faodaidh an t-adhartas de tighearna agus baintighearna bho "an fear an taighe" agus "a' bhean an fhir an taighe" dhan chiall de "bean-uasal" dealbhaichte air a bhith leis an atharrachadh gun tig ri cànan; dh'èirich "fear an taighe" agus "bean an taighe" ri "duine-uasal" agus "bean-uasal", agus tha na ciallan seana à cleachdadh a-nis.
Ann an roinn nan dualchas na Roinn-Eòrpa, bidh an facal co-ionnan air chleachdadh ri ainm cumanta de labhairt ri, ionnanach ri Bean (air uairibh air fhaicinn ri A' Bh) (Fraingis Madame, Spàinnis Señora, Eadailtis Signora, Gearmailtis Frau, Pòlainnis Pani)
Tha cleachdadh sònraichte an fhacail cho ainm na h-Òighe Moire, mar as trice Ar Baintighearna, riochdachadh an Laideann Domina Nostra
Tha air chleachdadh an facal cuideachd cho an t-ainm na Ban-dè Wicca, A' Bhaintighearna.


text:
Smuaintean air “An Sgùrr” le Danaidh MacAsgaill: “Anail a’ Ghaidheil air a’ Mhullach”
An ath mhìos, thèid sgeama rothaireachd a chur air bhog ann an Glaschu. Coltach ris na Baidhseagalan Boris a th’ aca ann an Lunnainn, bidh 400 rothair ri fhaighinn air mhàl tron sgeama, aig 31 àiteachan sa bhaile, ’s a’ mhòr-chuid dhiubh ann am meadhan a’ bhaile agus san Taobh an Iar.
Kerr Gibb a’ toirt dhuinn ro-shealladh air na rèisean rothaireachd a tha romhainn an ràith seo. Air an 20mh latha den Ghiblean, 1980, air latha garbh fuar sa Bheilg, cha robh sgeul fhathast air an earrach agus an rèis chliùiteach Liège-Bastogne-Liège a’ gabhail àite. Às dèidh 70km a-mhàin den 245km bha dà thrian den 174…


text:
Cuir eòlas air Alba, cruinn-eòlas, ar n-eachdraidh agus iomadach cuspair eile, leis a' mhapa as motha de dh'Alba san t-saoghal! Tha Mapland Alba na mhapa mhòr, air a cur ri chèile mar mìrean-measgte (jigsaw), le fiosrachadh mionaidean, coltach ri mapa sam bith eile, agus faodar coiseachd air! Tha e air a chruthachadh le 180 pìosan agus tha e 10.8m x 7.6 m, le 2.5m x 1.6m airson Sealltainn.
Faodaidh sinn bùthan-obrach a dhèanamh air iomadach cuspair, leithid leughadh mhapaichean, sgèile, samhlaidhean, loidhnichean-àirde, cruinn-eòlas, comhdhail, ainmean-àite agus dualchas, siostaman poilitigeach agus tòrr eile. Tha na leasanan againn ceangailte ri Curaicealaim airson Sàr-mhathas no cherart cho math mar chur-seachad spòrsail.
No, faodaidh sinn am mapa a thoirt dhuibh agus cleachdaidh sibh e a-rèir nam feumalachdan agaibh fhèin.
'S e Mapland Alba am mapa as motha de dh'Alba san t-saoghal! Chaidh a chlò-bhualadh le mapadh bhon t-Surbhaidh Òrdanais aig sgèile 1:50,000 (mapadh "Landranger") ann am pìosan mòra. Tha gach pàirt de dh'Alba ann le eileanan anns an àite cheart. Mar eisimpleir, tha Hiort san àite cheart an àite bogsa air mapa eile.
Tha gach pìos 0.7m x 1.0m agus tha 180 dhiubh ann airson na dùthcha air fad.
Bidh feum air talla meadhanach mòr: urlar rèidh, cruaidh a tha co-dhiù 11m x 8m, agus 2.5m x 1.7m a bharrachd airson Sealltainn. Seo am meudachd aig cuairt badminton court. Gu h-àbhaisteach, tha tallaichean sgoile freagarrach. Faodar a thoirt à chèile ma tha an talla ri chleachdadh air adhbhar eile.
Cuimhnich! Nì sinn seo ann an Gàidhlig, Beurla no dà-chànanach. Tha seo a' ciallachadh gu bheil sgoilearan ag ionnsachadh mu Alba agus cànan aig an aon àm!


text:
Bathar-bog Gàidhlig
'S e bathar-bog a tha sa Ghàidhlig no a chuireas taic ri cleachdadh na ionnsachadh na Gàidhlig a th' ann am bathar-bog Gàidhlig (no Scottish Gaelic software sa Bheurla). 'S e gu h-àraidh faclairean agus bathar-bog le còd saor a nochd gu ruige seo.
Susbaint
Eachdraidh[deasaich | deasaich an tùs]
A-rèir coltais 's e am faclair air loidhne Stòr-dàta Briathrachais aig Sabhal Mór Ostaig 's a rugadh ann an 1994 a' chiad ghoireas coimpiutaireachd na Gàidhlig a chaidh a dhealbhadh a-riamh agus beagan as dèidh sin, Opera, am brabhsair-lìn.[1] Cha do nochd prògraman cumanta eile ach greis mhath 'nan dèidh, can OpenOffice ann an 2004 no Firefox ann an 2010.
Loidhne-ama[deasaich | deasaich an tùs]
On a nochd an Stòr-dàta, tha iomadh goireas eile air nochdadh:
1994[deasaich | deasaich an tùs]
- An Stòr-dàta Briathrachais; faclair air loidhne
2000[deasaich | deasaich an tùs]
2001[deasaich | deasaich an tùs]
- Faclair na Pàrlamaid; faclair ann an clò is air loidhne ('na thàmh)
- Google (cuid dheth slighe a' phròiseict Google In Your Language a tha air a bhith 'na thàmh a-mach i 2012)
2002[deasaich | deasaich an tùs]
2003[deasaich | deasaich an tùs]
- Uicipeid na Gàidhlig; leabhar mòr-eòlais air loidhne
2004[deasaich | deasaich an tùs]
- OpenOffice; prògraman oifis. Chaidh a sgaoileadh a' chiad turas ann an 2004 agus nochd ùrachaidhean gu ruige 2009 (tionndadh 3.0.1) ach bha e 'na thàmh an uairsin. Às dèidh dhan Apache Software Foundation a ghabhail os làimh, chaidh ùrachadh leis an sgioba a tha os cionn LibreOffice agus ath-sgaoileadh sa Ghearran 2013 (tionndadh 3.4.1)
2005[deasaich | deasaich an tùs]
- MediaWiki; bathar-bog a bheir cothrom dhut uicipeid a ruith
2006[deasaich | deasaich an tùs]
- An Dearbhair (LTS); dearbhair-litreachaidh
2007[deasaich | deasaich an tùs]
- AbairThusa; lìonra sòisealta a chaidh à bith ann an 2012 agus a thill ann an 2014
- An Seotal; faclair air loidhne
- Penfriend; prògram taic-sgrìobhaidh
2008[deasaich | deasaich an tùs]
- phpBB; bathar-bog fhòraman-lìn, chaidh sgaoileadh oifigeach a dhèanamh dheth ann an 2014
- WordLink; faclair air loidhne
2009[deasaich | deasaich an tùs]
- Dwelly-d; faclair air loidhne
- Am Faclair Beag; faclair air loidhne
- MyGaelic.com; lìonra sòisealta a chaidh à bith ann an 2012
2010[deasaich | deasaich an tùs]
- An Dearbhair Beag (Mozilla); dearbhair-litreachaidh
- An Dearbhair Beag (LibreOffice/OpenOffice); dearbhair-litreachaidh
- Mozilla Firefox; brabhsair-lìn
- Mozilla Thunderbird; prògram puist-d
2011[deasaich | deasaich an tùs]
- Faclair airson Riaghaltas Ionadail; faclair air loidhne
- Faclair LearnGaelic; faclair air loidhne (stèidhichte air an Fhaclair Bheag)
- Freeciv; geama
- Joomla!; siostam rianachd susbaint
- LibreOffice; prògraman oifis
- Mozilla Lightning; mìosachan
- My Opera Mail; post-d air loidhne, chaidh e à bith ann an 2014
- Opera Mini; brabhsair-lìn
- Scrabble3D; geama
- Lichess; geama tàileisg
- Tetris; geama brabhsair
- An Crochadair; geama brabhsair
- Geama Matamataigs; geama brabhsair
- Firefox Mobile (sgaoileadh neo-oifigeil dhen nightly build "Aurora")
2012[deasaich | deasaich an tùs]
- Facebook User Script
- Skype; VoIP (sgaoileadh neo-oifigeach)
- WordPress.com; bathar-bog blogachaidh
- WordPress.org; bathar-bog blogachaidh
- pacaid cànain airson OpenCart; bathar-bog malairt-lìn
- VLC Media Player; cluicheadair faidhlichean fuaime, video, rèidio is msaa
- FreeFileSync; prògram a shioncronaicheas lethbhreacan-glèidhidh
- Outlook.com; bathar ùr aig Microsoft a thig an àite Hotmail
- Adaptxt; aplacaid airson teacsadh ro-innseach air fònaichean Android is iOS (a-mach o iOS8, chaidh a-mach a bith deireadh 2015)
- Windows 8 (a-mach o 11 dhen Dùbhlachd), a' gabhail a-steach Internet Explorer 10, mar phacaid cànain
- Longan-cogaidh; geama brabhsair
- Leacan; geama brabhsair
- Leumadairean; geama brabhsair
- Pingus; geama (sgaoileadh neo-oifigeach)
- Megaglest; geama
- The Battle for Wesnoth; geama (chan eil an t-eadar-theangachadh coileanta fhathast)
- SuperTuxKart; geama
2013[deasaich | deasaich an tùs]
- TuxPaint; prògram peantaidh dhan chlann
- Frogatto & Friends; a' chiad gheama jump 'n run a bha a-riamh ann an Gàidhlig
- Open Transport Tycoon Deluxe; geama atharrais a leigeas leat lìonra còmhdhalach a thogail
- Office 2013; pacaid cànain airson Microsoft Office 2013. Tha Office 365 ann an Gàidhlig a-nis cuideachd ach chan eil feum air pacaid.
- DuckDuckGo; einnsean-luirg
- Ubuntu 13.10 agus Linux Mint; siostam-obrachaidh. Nochd a' chiad eadar-theangachadh roimhe seo ach chaidh an tionndadh ceartaichte fhoillseachadh san Dàmhair 2013.
- GCompris, sreath de gheamannan is cleasan foghlaim do chlann eadar aois 2 is 10
- Flare, geama RPG air nòs Dungeons & Dragons
2014[deasaich | deasaich an tùs]
- Jitsi (SIP Communicator); prògram conaltraidh air nòs Skype
- PokerTH; geama poker
- Inno Setup; stàlaichear bathair-bhog
- TinyMCE; deasaichear WYSIWYG
- reddit; lìonra sòisealta airson naidheachdan
- Webfeud; geama fhaclan
- Neverball ⁊ Neverputt; geama
- GIMP; deasaiche grafaigeachd
- PDFCreator; prògram a chruthaicheas faidhlichean PDF
- Enigma; geama thòimhseachan is ro-innleachd
- 0 A.D.; geama ro-innleachd fìor-ùine (RTS)
- Dachaigh airson Stòras na Gàidhlig; corpas
2015[deasaich | deasaich an tùs]
- Wordumz Gaelic; geama fhaclan dha fònaichean-tapaidh
- Microsoft Office Proofing Tools 2013 - Gàidhlig
- Ceitidh: Guth teacsa 'na chainnt airson na Gàidhlig[2]
- Scratch; cànan prògramachaidh don chlann is òigridh a tha 'ga chleachdadh sna sgoiltean
- Pioneer; geama dàna-thuras an fhànais
- Enigmail; tuilleadan airson Thunderbird is Seamonkey gus puist-d a chrioptachadh
- Google Translate; inneal eadar-theangachaidh
- Intergaelic; faclair is inneal eadar-theangachaidh o Ghàidhlig na h-Alba gu Gàidhlig na h-Èireann
2016[deasaich | deasaich an tùs]
- Enigmail; crioptachadh puist-d
- Widelands; geama ro-innleachd togail fìor-ama
- Swiftkey; meur-chlàr airson Android
2017[deasaich | deasaich an tùs]
- Stellarium; amharc-lann phlanaidean
- Shotcut; deasaiche video
- Minecraft Realms; geama togalach ann an saoghal fosgailte
Faic cuideachd[deasaich | deasaich an tùs]
Ceanglaichean dhan taobh a-muigh[deasaich | deasaich an tùs]
- iGàidhlig, làrach a tha a' cruinneachadh fiosrachadh mu bhathar-bog Gàidhlig
- Goireasan coimpiutaireachd aig Sabhal Mòr Ostaig
- Geamannan air Fòram na Gàidhlig


text:
Tha Ceannrara faisg air Ràta-mhurchais agus an Aghaidh Mhòr. Tha am fearann, sa mhòr-chuid, air a chòmhdach le craobhan-beithe agus is e Tòrr Albhaidh a' phrìomh chnoc sa choimhearsnachd. Thaghadh Sìne, Ban-diùc Ghordan Ceannrara mar thaigh-samhraidh agus seo far an deach a tiodhlachadh a rèir a miann fhèin.
Thugadh an dealbh bho 'Remarks on Local Scenery and Manners in Scotland' leab. 2 le Iain Stoddart. 'Cha robh san taigh ach tuathanas Gàidhealach a-mhàin... Tha a' Bhan-diùc air a ghabhail, dìreach mar a tha e, le mullach tughaidh, togalaich a-muigh, sabhal agus bàthach, agus tha i air a taigh-samhraidh a dhèanamh dheth le leudachadh de dh'aon sheòmar a-mhàin agus le atharrachadh beag ann an rèiteachadh nan seòmar eile.'


text:
- TIOTAL
- Bann Rabhaidh bho Iain Seaghach agus feadhainn eile dha MacDhòmhnaill, 10 Sultain 1750, d.1
- EXTERNAL ID
- Z_GB232_L_INV_HC_9_47III_01
- DEIT
- 1750
- LINN
- 1750an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 5783
- KEYWORDS
- pàipearan cùirte
clàran cùirte
braighdeanas
Is e seo susbaint litir a thaobh Bann Rabhaidh bho Iain Seaghach agus feadhainn eile dha Alasdair MacDhòmhnaill agus a charaidean, fon cheann-latha 10 Sultain 1750. Còmhla ri feadhainn eile, bha MacDhòmhnaill fo chasaid 'gun tug iad ionnsaigh air feadhainn de dh'Fheachdan a Mhòrachd agus gun do shaor iad fear Iain Mac an Tòisich às an làmhan, a bha iad ag ràdh a chaidh a thoirt an grèim air èideadh ann an cuid den Èideadh Ghàidhealach' agus eucoirean eile. Ach, bha leisgeul làidir aig Mac Dhòmhnaill agus dh'iarr na caraidean an saoradh air urras


text:
Comhairle Siorrachd Lannraig a Deas
'S e comhairle ionadail ann an Alba a tha ann an Comhairle Siorrachd Lannraig a Deas a tha a' deiligeadh le Siorrachd Lannraig a Deas.[1]
Foghlam Ghàidhlig[deasaich | deasaich an tùs]
Tha foghlam tro mheadhan na Gàidhlig ann an Siorrachd Lannraig a Deas aig ìre bun-sgoil aig Bun-sgoil Mount Cameron ann an Cille Bhrìghde an Ear.[2] Tha Àrd-sgoil Ghlinn Challdair, ann an Cille Bhrìghde an Ear cuideachd, a' tabhann Gàidhlig mar chuspair do luchd-ionnsachaidh agus fileantaich.[3]
Gàidhlig 'sa choimhearsnachd[deasaich | deasaich an tùs]
Tha buidheann de luchd-ionnsachaidh 'Gaelic in South Lanarkshire' ann.
Ceanglaichean a-muigh[deasaich | deasaich an tùs]
Iomraidhean[deasaich | deasaich an tùs]
- ↑ Ainmean-àite na h-Alba (Dùbhlachd 2015): “Local Authorities ~ Ùghdarrasan Ionadail”. Air a thogail 26mh dhen Chèitean 2017. “Comhairle Siorrachd Lannraig a Deas”
- ↑ Duilleag mu foghlam air làrach-lìn a' chomhairle
- ↑ Àrd-sgoil Ghlinn Challdair (Beurla:Calderglen)
Comhairle Arcaibh | Comhairle Aonghais | Comhairle Baile Dhùn Dè | Comhairle Baile Dhùn Èideann | Comhairle Baile Ghlaschu | Comhairle Baile Obar Dheathain | Comhairle Chrìochan na h-Alba | Comhairle Siorrachd Dhùn Breatann an Ear | Comhairle Siorrachd Dhùn Breatann an Iar | Comhairle Dhùn Phris is Ghall-Ghàidhealaibh | Comhairle na Eaglaise Brice | Comhairle Earra-Ghàidheal agus Bhòid | Comhairle nan Eilean Siar | Comhairle Fhìobha | Comhairle na Gàidhealtachd | Comhairle Inbhir Chluaidh | Comhairle Lodainn an Ear | Comhairle Lodainn an Iar | Comhairle Lodainn Mheadhanaich | Comhairle Mhoireibh | Comhairle Pheairt is Cheann Rois | Comhairle Siorrachd Àir a Deas | Comhairle Siorrachd Àir an Ear | Comhairle Siorrachd Àir a Tuath | Comhairle Siorrachd Chlach Mhanann | Comhairle Siorrachd Lannraig a Deas | Comhairle Siorrachd Lannraig a Tuath | Comhairle Siorrachd Obar Dheathain | Comhairle Siorrachd Rinn Friù | Comhairle Siorrachd Rinn Friù an Ear | Comhairle Shealtainn | Comhairle Shruighlea |


text:
Bile nan Eilean ga fhoillseachadh
30 An t-Sultain 2015 Ùraichte aig Ùraichte aig
Gheall Riaghaltas na h-Alba tuilleadh chumhachdan do mhuinntir nan eilean an-diugh.
Tha Bile nan Eilean a' moladh gum bi barrachd smachd aig leithid Chomhairle nan Eilean Siar air an gnothaichean fhèin.
Bha còir aig Ministear nan Eilean, Derek MacAoidh, a bhith ann an Steòrnabhaigh a' chiad char sa mhadain airson am bile fhoillseachadh.
Ach dh'fhiosraich e fhèin na tha a' thachairt dha gu leòr luchd-siubhail eile, nuair a chaidh dàil grunn uairean a thìde air a' phlèana a bha ga thoirt chun na sgìre.
Tha an aithris seo aig Eilidh NicLeòid.


text:
Richie Foran os cionn ICT
Chaidh Richie Foran ainmeachadh mar mhanaidsear ùr Chaley Thistle Inbhir Nis.
Dh'innis an cluba gu bheil an t-Èireannach air ainm a chur ri cùmhnant ceithir bliadhnaichean.
Tha Foran air a bhith a' cluich dha ICT bho 2009.
Tha e air còrr is 200 geama a chluich dhan chluba, is 45 tadhal a chur.
Bha obair ICT bàn às dèidh Iain Hughes an cluba fhàgail.
Bha e fhèin is am bòrd-stiùiridh air a dhol a-mach air a chèile.
Thuirt ITC gun robh tòrr dhaoine air cur a-steach airson na h-obrach ach gur e Foran an duine a bha iad ag iarraidh.
"Tha Richie air a bhith glè mhath dhan chluba seo, air agus far na pàirce, bho 2009", thuirt cathraiche Chaley Thistle, Kenny Camshron.
Sònraichte
"Tha e a' tuigsinn an spioraid agus co-obrachadh a tha gar dèanamh sònraichte", thuirt e.
Dh'innis Mgr Camshron gun robh fios aige gun gabhadh Foran obair a' mhanaidseir uaireigin, is gun robh an t-àm aige air tighinn.
Thuirt Foran fhèin gu bheil e air a dhòigh an obair a ghabhail.
Dhearbh e cuideachd nach cluich e tuilleadh.
"S e cothrom air leth a tha seo", thuirt Foran.
"Tha mi airson ball-coise adhartach, tarraingeach a chluich", thuirt e.
Dh'innis Foran cuideachd gu bheil e mar thà ag obair 'son an sguad aige a neartachadh.


text:
Dh’aontaich a’ Phàrlamaid an-dè gun tèid deasbad Riaghaltas na h-Alba a chumail feasgair Dimàirt sa tighinn (02 Dàmhair 2012) mu Phlana Nàiseanta na Gàidhlig 2012-2017.
Ma tha thu airson tiocaidean a chur air dòigh, lìon am foirm air-loidhne againn, cuir fios gu Seirbheisean Luchd-tadhail na Pàrlamaid: SP.Bookings@scottish.parliament.uk no 0131 348 5200.
Chan eil fhios againn le cinnt cuine a thoiseachas an deasbad ach aig an ìre seo, tha e coltach gun tòisich e aig mu 3.40 agus gum mair e mu uair a thìde gu leth. Mar sin, b’ fheuch e tiocaidean a chur air dòigh airson nan raon-ama 2.00f – 4.00f agus 4.00f – 6.00f. Ma tha ceist sam bith agaibh, cuir fios gu Fiosrachadh Luchd-tadhail.
Faodar coimhead air an deasbad air-loidhne cuideachd air TBh na Pàrlamaid, an dàrna cuid beò no mar fhaidhle tasglann fad mìos às dèidh làimh.
Thèid an Aithisg Oifigeil (clàr sgrìobhte den deasbad) fhoillseachadh an latha às dèidh an deasbaid agus postaidh sin an ceangal an seo agus air twitter nuair a bhios i deiseil.
Alasdair
gaidhlig@scottish.parliament.uk